text:
24. sep. 2017
Skrásetingar-nr. Sp/f 6204
Sp/f Faroe Solutions, 100 Tórshavn
Strikingardagf: Felagið er strikað úr partafelagsskránni 18.09.2017
Strikingarorsøk: Felagið er strikað samb. § 216 í VFL.
Skrásetingar-nr. Sp/f 6119
Sp/f TechCare, 100 Tórshavn
Grannskoðari: Nýggjur grannskoðari: P/F Januar, løggilt grannskoðanarvirki, Óðinshædd 13, Postrúm 30, 110 Tórshavn
Farin frá sum grannskoðari: NUMO, løggilt grannskoðanarvirki, Vágstún 2, Postbox 144, 700 Klaksvík
Skrásetingar-nr. Sp/f 5989
Sp/f Tannklinikkin á Toftum u. tvingsilsavtøku, 650 Toftir
Navn: Nýtt navn: Sp/f Tannklinikkin á Toftum
Stjórn: Farin frá sum ábyrgdarhavandi: Føroya Skiftirættur, C. Pløyensgøta 1, 100 Tórshavn
Innkomin sum stjóri: Hallfríð Lamhauge Kjeld, Brekkuvegur 13, 650 Toftir
Innkomin sum stjóri: Husameddin A. H. Alweshahi, Brattagøta 8, 511 Gøtugjógv
UPPAFTURTØKA: Felagið er tann 18.09.2017 afturkallað úr skiftirættinum.
Skrásetingar-nr. Sp/f 4667
Sp/f Risin, 380 Sørvágur
Viðtøkur broyttar: 01.08.2017
Nevnd: Farin úr nevndini: Regin Andrias Foss Davidsen, Traðarbrekka 14, 380 Sørvágur (nevndarformaður)
Elian Theodor á Ørg, Liðabrekka 25, 380 Sørvágur (nevndarlimur)
Allan Høgni Klode Davidsen, Traðarbrekka 14, 380 Sørvágur (nevndarlimur)
Tekningarreglur: Felagið verður teknað av stjóranum.
Skrásetingar-nr. P/F 180
P/F Effo, 110 Tórshavn
Nevnd: Farin úr nevndini: Klaus Rasmussen, Øresundsvej 126 B, 2. sal, 2300 København S, Danmark
(nevndarformaður)
Farin frá sum næstformaður: Árni Tór Rasmussen, Olgarsgøta 5, 188 Hoyvík
Innkomin sum nevndarformaður: Árni Tór Rasmussen, Olgarsgøta 5, 188 Hoyvík
Skrásetingar-nr. Sp/f 6188
Sp/f Eyðbjørn Larsen, adv., 110 Tórshavn
Stjórn: Innkomin sum


c: text/html

text:
SERSÁTTMÁLI
millum
Føroya Arbeiðarafelag, Havnar Arbeiðarafelag, Klaksvíkar Arbeiðskvinnufelag
og Klaksvíkar Arbeiðsmannafelag (í sáttmálanum nevnd"fakfeløgini")
øðrumegin og
Føroya Arbeiðsgevarafelag ( í sáttmálanum nevnd "FAG")
hinumegin
er í dag gjørdur hesin sersáttmáli.
§ 1
Øki sáttmálansSáttmálin fevnir um øll arbeiðsfólk, sum starvast á uppisjóvarvirkjum, herundir eisini innan landing og avskiping (í løtuni P. P. Faroe Pelagic, Varðin Pelagic og Pelagos).
§ 2
Lønarásetingar
Stk. 1. Partarnir eru samdir um, at tímalønin fyri allar tímar í samdøgrinum, mánadag til og við fríggjadag (mánamorgun kl. 00.00 til fríggjadag kl. 24.00) verður kr. 158,89[1] um tíman, og er hetta galdandi uttan mun til, hvussu vaktirnar eru skipaðar, ella um arbeitt verður vanliga normaltíð.
Stk.2. Um arbeiðsfólk arbeiðir longri enn 12 tímar á vaktini, verður fyrstu tríggjar tímarnar aftaná goldin leygardagsløn sambært stk. 3. Fylgjandi tímar verður goldin sunnu- og halgidagsløn sambært stk. 3
Stk. 3. Fyri arbeiði leygar- sunnudag og aðrar halgidagar umframt frídagar sambært sáttmálanum millum fakfeløgini og FAG, verður lønin, sum ásett í sáttmálanum millum fakfeløgini og FAG, herundir galdandi yvirtíðartakstir. Tímalønin er pr. 1. mai 2018 kr. 212,97[2] fyri leygardagar og kr. 257,88[3] fyri sunnu- og halgidagar.
Stk. 4. Harumframt skal gjaldast starvstíðarviðbót sambært teimum til eina og hvørja tíð galdandi takstum í sáttmálanum millum fakfeløgini og FAG.
Stk. 5. Arbeiðsfólk, ið eru til arbeiðis, hóast ongin framleiðsla er á virkinum, verða lønt sambært høvuðssáttmálanum. Henda áseting er galdandi frá einum samdøgri aftaná at framleiðsla endar ella til liðugt er at rigga av og vaska aftaná framleiðsluna, til eitt samdøgur áðrenn nýggj framleiðsla byrjar.
Hendan áseting er ikki galdandi tá talan er um landing ella avskiping.
Stk. 6. Partarnir eru samdir um, at lønin framyvir hækkar við sama prosentstigi, sum lønin hækkar í samráðingunum millum fakfeløgini og FAG um sáttmálaviðurskiftini á privata arbeiðsmarknaðinum.
Stk. 7. Um arbeiðsfólkið ynskir tað, og fakfeløgini skrivliga góðtaka hetta, so kann lønin ásetast til kr. 147,20[4] pr. tíma á dagvaktini (frá kl. 08.00 – 20.00) og kr. 170,57[5] pr. tíma á náttarvaktini (frá kl. 20.00 – 08.00) frá mánadegi kl. 00:00 til fríggjadag kl. 24:00.
[1] 1. mai 2019 kr. 162,96
[2] 1. mai 2019 kr. 218,42
[3] 1. mai 2019 kr. 264,48
[4] 1. mai 2019 kr. 150,97
[5] 1. mai 2019 kr. 174,94
§ 3
Summarfrí
Viðvíkjandi summarfrí verður víst til galdandi frítíðarlóggávu.
§ 4
Aðrar ásetingar
Stk. 1. Har aðrar ásetingar ikki eru gjørdar í hesum sersáttmála, so eru ásetingarnar í sáttmálanum millum fakfeløgini og FAG galdandi, herundir ásetingarnar um eftirlønargjøld, limagjøld og aðrar ásetingar. Viðbót fyri sildaarbeiði verður tó ikki galdandi fyri hendan sáttmála.
Stk. 2. Viðvíkjandi ásetingini um upplýsingar til arbeiðsfólk um nær arbeiði byrjar (§ 9 í høvuðssáttmálanum), so skal freistin sambært hesum sáttmála vera 8 tímar. Um serlig viðurskifti eru, t.d. fólk ikki møtir til arbeiðis vegna sjúku, so er nevnda 8 tíma freist ikki galdandi, tá onnur fólk skulu boðsendast til arbeiðis.
§ 5
Gildisskeið og ætlanarlýsing
Hesin sersáttmáli er galdandi frá undirskrivingardegnum og kann uppsigast við fýra mánaðar freist til í fyrsta lagi 1. mai 2018.
Starvstíð vunnin áðrenn henda avtala kemur í gildi verður eisini roknað við í samlaða starvsaldurin.
§ 6
Sáttmálaeintøk
Hesin sersáttmáli verður undirskrivaður í fimm einsljóðandi eintøkum og fær hvør partur sítt eintak.
Tórshavn, tann 6. mai 2016
(lønirnar eru dagførdar 1. mai 2018)

robotstxt: allowed

filter: keep


text:
Flaggrøða hjá Jóhann Lützen
Jóhann Lützen, býraðslimur, helt flaggdagsrøðuna í Klaksvík í ár:
Góðu klaksvíkingar, góðu norðoyingar, góðu føroyingar!
Tað er mær ein serligur heiður at fáa høvi at halda flaggdagsrøðu í heimbýi mínum, Klaksvík. Takk til KFUM & -K-skótarnar fyri áheitanina og álitið.
Vit eru savnað her í dag at heiðra merki okkara – tí føroyska flagginum. Eitt symbol, ið hevur havt altjóða viðurkenning í 76 ár, júst í dag.
Tað vóru tríggir ungir føroyskir studentar í Keypmannahavn, sum evnaðu til føroyska flaggið. Ynski um eitt savnandi symbol fyri føroyingar og føroyskan felagsskap lá teirra hjørtum nær. Jens Oliver Lisberg teknaði flaggið tíðliga í 1919 saman við Paula Dahl og Janusi Øssurssyni.
Komin heim um summarið læt Jens Oliver Lisberg flaggið veittra í heimbygd síni, Famjin, fyri fyrstu ferð tann 22. juni í 1919. Jens Oliver Lisberg andaðist longu árið eftir, bert 23-ára gamal og kom ikki at uppliva dagin, tá føroyska flaggið fekk lógarviðurkenning – tann 25. apríl 1940. Jens Oliver Lisberg kom heldur ikki at uppliva tógva stríðið at vinna merkinum viðurkenning, sum føroyskar kvinnur og menn førdu á landi og sjógvi – sum loksins bar á mál fyri 76 árum síðan.
…..
Merkið ber boð um tann størsta felagsskapin føroyingar eru partar av – føroysku tjóðina. Merkið skilmarkar hetta land og fólkið, her býr, frá restini av umheiminum. Merkið er eitt skott, ið ger okkum til okkum og hini til hini. Síðan landnám hava ætt eftir ætt øld eftir øld ment føroyska samfelagið til dagin í dag. Hyggja vit rundan um okkum síggja vit hvussu fantastiska vælsignað vit eru, at fallið varð okkum í lut, at liva og virkað her. Og hyggja vit út í víðu verð, gerst kenslan enn sterkari av at vita, hvussu væl okkara samfelag verður røkt. Avbjóðingarnar, vit hava í dag, høvdu onnur samfeløg við gleði býtt um við sínar avbjóðingar.
Merkið fylgir okkum úr vøggu til grøv. Tá vit gleðast, er tað undir merkinum. Tá vit syrgja er tað undir merkinum. Merkið er ein ómissandi, djúptøkin og fastur partur av gerandislívi okkara.
Tá fólk vit kenna, nábúgvin ella vit sjálvi eru úti fyri serstøkum hendingum – í sorg og gleði – vísa vit virðing við at vinda flagg á stong. Merkið bindur okkum saman – Merkið elur fram kensluna um felagsskap.
Tá ið teir tríggir studentarnir hava verið í gongd við at evna føroyska flaggið til, munnu ymsir tankar hava verið á lofti. Hvat skap skal dúkurin hava? Hvørjar litir skulu vit nýta? Og hvat skal motivið verða? Tað hevði verið áhugavert at vita hvørjar eginleikar, teir tríggir hugsaðu í flaggið. Tað, sum stendur eftir, er tann sera sjónligi krossurin, sum ber boð um kristna siðaarv okkara. Litirnir eru eisini serstakir. Heiti reyði krossurin, ið óivað myndar fólkasál og kærleiksbond okkara millum, er reivaður í bláum og hvítum litum eins og himmalin og havið umgirða okkum føroyingar hvønn einasta dag. Sanniliga kunnu vit verða errin av merki okkara.
Vit hava eisini smærri felagsskapir. Á mangar mátar hava vit bygt eitt samfelag, ið handlar nógv um tann einstaka –míni hús, mín karriera, mín ætlan. Men fyri mong er tað, sum okkurt manglar. Ein vil hava nakað meir. Nógv finna tað í smærri felagsskapum. Onnur finna tað í ítróttar-, ands- og frítíðarlívi. Her í Klaksvík eru hópin ítróttar- og frítíðarfeløgum, sum hvønn dag seta hvørjum øðrum stevnu at ríka dagligdagin, har felags upplivingar og minnir verða skapt.
Lat meg burtur úr rúgvuni taka Klaksvíkar Ítróttarfelag, sum so mong okkara eru góð við. Søgan hjá KÍ minnir heilt víst nógv um støðuna hjá øðrum feløgum her í býnum. Tað vóru fólk í Klaksvík, sum funnu saman og stovnaðu KÍ í 1904 – 15 ár áðrenn teir tríggir asfaltsstudentarnir høvdu teknað merkið.
Søgan hjá Klaksvíkar Ítróttarfelagi er stolt. Hon sigur frá samanhaldi og sigrum hóast mangan truplar umstøður. Kvinnur og menn hava gjøgnum tíðirnar spælt tennis, sjónleik, hondbólt og fótbólt. Tey hava umboðað Klaksvíkar bý í leiki við aðrar bygdir og býir. KÍ hevur verið skott ímillum klaksvíkingar og avbygdafólk.
Á dystardegi tysja fólk á plenuna og vit rópa við eldhuga á okkara leikarar, nógv vás, og á bakkanum, vit kalla, hoyrast tíðum sniðfundigar viðmerkingar, fylgdar við vælmeinandi og lættum látri. Við vøllin veittra búmerkið hjá KÍ og føroyska Merkið lið um lið.
…
Tann minsti felagsskapurin, vit eru partur av, er familjan. Familjan er kjarnin í lívi okkara. Tað er ígjøgnum familjuna at okkara lyndiseginleikar mennast og tað er ígjøgnum familjuna at virðini verða knæsett.
Tjekkiski rithøvundurin Franz Kafka skal hava sagt um familjuna:
“At gifta seg, fáa familju, taka ímóti børnunum, ið koma, syrgja fyri teimum í eini ótryggari verð og enntá møguliga beina teimum nakað á leið, er eftir míni hugsan tað størsta, sum kann eydnast hjá einum menniskja”.
Komandi mánaðirnar fara hundraðvís av ungum studentum, eins og teir tríggir á sinni, at fáa húgvuna á høvdið, summarstevnur av alskyns slagi og úrmælingaítróttaravrik verða framd. Fylgisveinurin verður føroyska Merkið, eins og tað hevur verið og kemur at verða. At flaggstengurnar í Klaksvík fara at eiga sín lut, eri eg vísur í.
…
Nomið hevur verið við trý løg av felagsskapum, sum á ein og annan hátt hava týdning fyri lív okkara. Tað eru so nógvi aðrir felagsskapir ein kundi dvølt við, eitt nú nýggju samskiftisfelagsskapirnar Facebook og Twitter, har milliónavís av fólki við eitt kunnu knýtast saman.
Sum menniskju standa vit í skiftandi umstøðum og umboða okkum sjálvi, familjuna, bygdina, býin, andslív, ítrótt, fakligheitina, tjóðina osv. Føroyska Merkið samantvinnar samleikan hjá okkum, sum føroyingar og føroysk tjóð mótvegis øðrum. Kristni siðaarvurin hevur lært okkum, at fara við øðrum, sum vit ynskja, at tey skulu fara við okkum.
Sum eitt samfelag í heimsklassa skulu vit ganga errin við Merkinum í hond og hjarta, boða til allar tjóðir, at í Føroyum býr eitt serstakt fólk, sum við egnari mentan og máli, hevur ment hetta landið.
At enda vil eg tríva í mergjaðu orðini hjá Eyðuni Nolsøe:
“Eg havi búð í hesum landi
tá tað sprettur á hvørjari ong
og skip leggja tung at landi
eg fagni væl teirra fong.
Mær kenslur í barminum brenna
Føroyar og fólkið her býr
má frælsi vera tín arvur
ein gáva ómetalig dýr”
Enn einaferð vil eg takka KFUM & -K-skótunum fyri at fyriskipa hesum flaggdagshaldi og Klaksvíkar Hornorkestri fyri frálíkar tónar.
Takk fyri og framhaldandi góðan flaggdag,


text:
Lærarabókin er býtt í somu 4 partar sum næmingabókin og arbeiðsbókin. Í lærarabókini er dentur lagdur á at geva læraranum møguleika at ogna sær størri innlit í tey evni, sum verða viðgjørd í næmingabókini. Lærarabókin hevur eisini ein lista við øllum teimum røttu svarunum til uppgávurnar í arbeiðsbókini, og harumframt eru støðuroyndir til allar partarnar. Støðuroyndirnar eru uppgávur, sum lærarin kann margfalda til næmingarnar.
Í bókini eru fýra partar. Fyrsti partur er um vistfrøði. Her verður viðgjørt, hvussu orka og evni fara ígjøgnu...
Arbeiðsbókin er eins og næmingabókin býtt í fýra partar: vistfrøði, arv og umhvørvi, arv og lívmenning og nøri...


text:
Um Skúlablaðið
Lýsingar til Skúlablaðið skulu vera blaðnum í hendi tríggjar vikur fyri evstamark. Sí útgávur. Fyrispurningar viðvíkjandi lýsingum kunnu sendast Beintu Johannesen á tlf 221150. Til ber eisini at senda teldupost á beinta@bfl.fo
Postadressan er: Pedda við Stein gøtu 9, 100 Tórshavn
Lýsingarprísirnir eru:
Heilsíða 5.500 kr.
Hálvsíða 3.000 kr.
Fjórðingssíða 2.500 kr.
Baksíðan 6.500 kr.
Verður lýst í øllum útgávunum, verður avsláttur latin!
Allir prísirnir umframt mvg.
Lýsingar á heimasíðuni
Á heimasíðuni ber til at lýsa við størvum eftir lærarum og skúlastjórum. Lýsingarnar kunnu standa í teiginum á heimasíðuni, frá starvið er lýst leyst, til umsóknarfreistin er úti.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Fríggjadagin 22. juni og leygardagin 23. juni verður skipað fyri bygdastevnu á Skála.
Ítrótturin er, sum vera man, í miðdeplinum, og byrjar stevnan fríggjakvøldið kl. 18 við einum braki av eini kommunuuppgerð millum Skála og NSÍ í Betri-deildini hjá monnum.
Tey, sum vilja síggja bæði dyst og spæla Gekk, hava møguleikan at fara í kafeteriuna í ítróttarhøllini beint eftir dystarlok, har Gekkurin verður vístur á stórskýggja. Á skránni fríggjakvøldið er annars grillhugnakvøld, tombola og barnabio. Kl. 21 framførir Signar í Homrum, og kl. 21.30 flytir Torbjørn Jacobsen, borgarstjóri, fram stevnurøðu. Síðani verður felagssangur í kafeteriuni, og kl. 23 verður dansur við FourMENh.
Leygardagurin byrjar við felags morgunmati í kafeteriuni. Tombola er opið, og hópin av fótbólti í yngru deildunum er á skránni. Kl. 15 verður dystur í 1. deild hjá monnum millum Skála og B68.
Sí alla skránna niðanfyri:


text:
Reyðmaðkurin hvørvur úr troyttari jørð
Um jørðin er útpínd av at hava havt nógva úrtøku í fleiri ár ella hevur fingið ov nógv gift og kunsttøð, so er týdningarmikið at tilføra lívrunni, ella organiskt, tilfar. Vit kunnu ikki bara taka úr jørðini, men mugu eisini minnast til at geva aftur, sigur Rakul Arnfríð Dam, plantualari, í sendingini Rák. Hon sigur at ein orsøk til at reyðmaðkurin hvørvur er tí at jørðin er troytt og útpínd.
Tað besta at fáa lív aftur í útpínda jørð er rossatøð. Hetta brúka tey á gróðurstøðini og har stórtrívast maðkar, sigur Rakul Dam.
Reyðmaðkurin hevur góða ávirkan á moldina. Hann blandar moldina og ger, at væta og luft seta niður so moldin gerst betri. Latínska navnið fyri reyðmaðkin er lumbricus terrestris.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Framsøgurøða hjá Annitu av Fríðriksmørk, í samband við viðgerina av løgmansrøðuni
Harra formaður
Fólkatalið veksur
Ímóti øllum fortreytum velur fólkið Føroyar til
At fólkið velur Føroyar setir stór krøv til okkum, sum stjórna landinum.
Hesi, sum búgva her, flyta higar, og sum økja um fólkatalið annars skulu trívast, mennast, tey skulu kunna seta búgv, hava arbeiði, tey skulu kunna rinda sín skatt, mvg og síni avgjøld og aftur fyri eiga tey at fáa neyðugar almennar tænastur, tá ið tørvur er á teimum, tænastur, sum hoyra heima í einum nýmótans vælferðarsamfelag.
Stórsta avbjóðingin í einum samfelagið sum tí føroyska er at stjórna fiskivinnuni soleiðis, at ríkidømi føroya fólks verður eggjandi at fara eftir, og at hetta ríkidømi kemur aftur til tey, sum eiga tað – til føroya fólk. Og at ríkidømi í ávísan mun eisini kemur út um alt landið. Rættindi at veiða verður nú boðin út til persónar ella feløg, sum eru heimahoyrandi í Føroyum, og atgongdin er ikki longur avmarkað til tey fáu, sum eiga eitt veiðuloyvi. Av afturhaldskreftum hava menningarkvotur og økta atgongdin hjá fleiri at fáa lut í fiskiríkiríkidøminum fingið sítt omanyvir seg, áðrenn tær eru komnar at virka.
Tey afturhaldssinnaðu siga, at tey fáu skulu hava alt, og at fólk kring landð duga ikki, hava ikki pengarnar, hava ikki royndirnar – vinnulívsmenn kring landið fara at forkoma okkum fiskivinnuni, sigur andstøðan. Hesi somu afturhaldssinnaðu vilja hava at ogn føroya fólks verður privatiserað. Hesi somu afturhaldssinnaðu eru løgið nokk eisini bangin fyri marknaðarkreftunum, ræðast megina og vitanina og førleikarnar hjá vanliga føroyinginum. Og ironiskt nokk er tað hendan vinstrasamgongan, sum berjist fyri, at marknaðarkreftirnar fáa fótin fyri seg í vinnuni – og løgið nokk er størsta mótstøðan móti, at marknaðarkreftirnar fáa fótin fyri seg at finna millum fólkafloksfólk og sambandsmenn.
At fólkið velur Føroyar, er m.a. tí, at her eru so óteljandi møguleikar. Møguleikar, sum vit ikki mugu lata fara okkum av hondum. Møguleikar, sum m.a liggja í havinum og tí rávøru og teimum avbjóðingum har eru. Vit kundu sjálvandi valt bara at hildið áfram við kvantitetinum og fiska sum mest og selt sum mest uttan yvirhøvur at gjørt okkum far um, hvussu vit kunnu fáa meira fyri ta rávøru, sum svimur og er rundan um oyggjar okkara. Við hesum í huga er hendan samgongan farin í holt við eitt rannsóknarskip. Hetta fer at styrkja um okkara rannsóknir bæði í heimasjógvi og altjóða samstarvi. Hetta fer eisini at styrkja leiklutin hjá Føroyum sum eitt áhugavert øki innan gransking av havtilfeingi, havumhvørvi og havøki og vit kunnu soleiðis gerast eitt undangonguland í vitan, gransking og burðardyggari umsiting av havinum.
Í altjóða samstarvi er umráðandi at vita og ikki gita. Skulu vit vinna okkum størri rættindi innan býti av kvotum millum lond, so eiga vit at kunna vísa á tøl.
Eisini innan landbúnað eiga vit at kunna virðisøkja okkara egna tilfeingið betur. Minnist tá ið eg sum smágenta fór við ommu míni, sum var gift við abba, sum var kongsbóndi, út í fjósið, sum var í túninum, har uppi á Lágni at mólka kýrnum. Halin varð bundin uppí stabban omanfyri kúnna, skammilin settur undir og mjólkaspannin undir júðrið og so at mjólka við hond, mjólkin koyrd í biir, síðani borin inn í køkin og har koyrd í mjólkaspannir sum fólkið á Strondum átti og kom eftir nakað seinni.
Hetta eru eini 40 til 45 ár síðani og nógv er broytt. Men nú vit ynskja at virðisøkja okkara tilfeingið betur, er talan um at skapa vaksandi framleiðslu av dygdargóðum føroyskum vørum, tað veri seg kjøt, mjólkaúrdráttir ella grønmeti. Eisini er ætlanin, at vit skulu gerast sjálvveitandi í fóðri og tøðum. Og ferð skal setast á at velta upp úr nýggjum. Hetta skal alt gerast í tøttum samstarvi við bøndirnar, sum liggja inni við vitanini og góðum hugskotum. Eisini er spennandi, hvussu fer at gangast við biogassverkinum, sum Bakkafrost ætlar at byggja, og sum skal framleiða orku til samfelagið og tøði til landbúnaðin.
At fólkatalið veksur setir eisini krøv til okkum um at taka ábyrgd. Tí er at fegnast um, at familjurættarliga økið er komið á føroyskar hendur. Hetta er eitt sera umfatandi økið og fevnir um persóns,- húsfólka og arvarætt, lóg um foreldramyndugleika, lóg um hjúnarband og um hjúnarskilnað, lóg um arv og ættleiðing osfr. Sera umfatandi og fari eg at ynskja tykkum, sum sita við hesum hepna hond. Her eru stór álvarsmál, sum nú er okkara ábyrgd og okkara arbeiði, nú nyttar ikki okkum at skylda uppá danir ella onnur, um okkurt ikki gongur eftir vild.
Haldi at tit, sum hava fingð hetta økið har tað hoyrir heima, hava rós uppiborið. Og fari at ynskja sama ráðið góða eydnu við at yvirtaka kortmyndugleikan – hvørs lógaruppskot er farið til hoyringar og verður lagt fyri tingið í næstum.
Sjúkrahúsverkið er ein stór avbjóðing allastaðni, og eisini her heima hjá okkum. Og hóast stór átøk eru framd, nýskipanir settar í verk, so eru nýggjar avbjóðingar har alla tíðina. Men sjúkrahúsverkið hevur okkara fyrstu raðfesting. Vit eiga og skulu hava eitt nýmótans sjúkrahúsverk, sum allir føroyingar skulu kenna seg tryggar við. Tí eru vit í holt við at seta eina menningarætlan í verk, har fleiri átøk longu eru farin av bakkastokki.
m.a hava vit – síðani hendan samgongan tók við – fingið 10 nýggjar serlæknar til sjúkrahúsverkið.
Vit hava eisini fingið eina deild til endurvenjing á Klaksvíkar sjúkrahúsið.
Eisini er spennandi at fylgja gongdini við nýggja meginbygninginum til landssjúkrahúsið, sum væntandi verður liðugur í 2021. Har kemur nýggjur sera hart tiltrongdur psykiatriskur depil, medisinskur depil, og nýggj føði og barnsburðardeild.
Kommunulæknaøkið er ein stór avbjóðing, men landsstýriskvinnan skal hava rós uppiborið fyri, at hon hevur økt munandi um talið av kommunulæknum, hóast talið langt frá enn er nøktað. Tað vanta enn fleiri kommunulæknar sjálvt um tvey nýggj læknastørv eru í Suðurstreymoy, eitt á Eiði og eitt í Skálafjørðinum. Og eitt kemur afturat í Klaksvík komandi ár.
Harra formaður
Hetta samfelagið hevur ment seg gjøgnum øldir. Størstu framstigini eru framd, tá ið vit hava tikið á okkum ábyrgd, tá ið vit vilja samstarva við onnur á jøvnum føti, tá ið vit hava viðrismett okkara tilfeingið og megi, sum vit eru vælsignaði við.
Ein og hvør tjóð, sum hevur virðing fyri sær sjálvari ynskir at sita við borðið, har avgerðir verða tiknar vegna sítt land. Men soleiðis er ikki okkara vegna. Vit blíva við at stremba eftir sjálvstøðugum limaskapum her og har. Bara tað eigur at siga okkum so mikið, at nógv tað besta og einfaldasta er at taka við fullari ábyrgd. Fullveldi er lykilin, sum øll onnur brúka til tess at vinna seg fram í heiminum. Men her fáa summi tað at ljóða sum ein ókvæmisorð.
Men eisini tey mest framburðssinnaðu mugu onkuntið spyrja seg sjálvi, um tað ikki gongur ov skjótt nú. Ferð er á byggivinnuni. Land og kommunur og tað privata byggja út og gera íløgur, sum ongantíð áður. Fólk eru ótolin og vilja hava sína íløgu framda nú og framskundaða. Tað er tí sera umráðandi, at samgongan heldur fast og byggir út stútt og støðugt; men við stýring, við fastleika, vit mugu ikki fara fram eftir fummum. Hall er vent til avlop, og hesari samgonguni líkt, so er tað nakað sum vit vilja halda fast í – hóast øgiligt trýst frá andstøðuni, um at brúka meir og seta enn fleiri íløgur í gongd. Men, nei, vit mugu og vilja hava langtíðarhaldføri styrkt, vit vilja tryggja okkum og eini komandi samgongum avlop á fíggjarlógini. Hvussu hon fer at føra landið víðari vil tíðin vísa, okkara stoltleiki er, at komandi samgonga kemur til skorin klæði.
Eitt tað sterkasta amboðið at styrkja búskapin er við at javna virðini. Havi sæð fleiri andstøðuviðmerkingar, sum hava hildið hánt um okkara/samgongunnar javning av virðunum. Men eg skilji ikki hendan kritikkin. Tað er júst tá ið vit javna virðini, lyfta tey á niðastu rókum og miðalstættina so mikið, at hon fær virka og liva, at búskapurin eisini veksur.
Samgongan og andstøðan vilja á flestu økjum tað besta fyri fólkið. Men vit eru ikki altíð samd um vegin fram til tað góða málið. Hendan samgongan setir familjuna í fremstu røð. Vit síggja familjuna sum hornasteinin í samfelagnum. Hevur familjan tað gott, hevur samfelagið tað gott. Eisini tí síggja vit stórar fyrimunir í, at gera tað fíggjarliga rúmsáttari hjá barnafamiljum. Tey hava fingið og fáa støðugt longt barnsburðarfarloyvi. Tey hava fingið hægri barnafrádrátt. Tær við lágum inntøkum hava fingið familjuískoyti og við skattalættanum hava arbeiðarafamiljur 13 túsund krónur meira at liva fyri um árið.
Onkur vil kalla hetta sosialistiskan politikk, – er tað tað, so friður verið við tí. Tit mugu eisini gjarna kalla tað kommunismu, um tit vilja. So leingi tað styrkir familjuna, og ger møguleikarnar hjá børnum okkara betri at vaksa upp, so kalla tað, tað tú vilt. Fær hesin bólkurin pengar, brúkar hann teir aftur her í landinum, hann rindar meira í skatt, mvg og avgjøldum. Hesi fólkini, sum hesar veitingar hava fingið, rinda tað aftur. Hetta eru tey, sum eru við til at byggja okkara land, og eru við til at styrkja okkara búskap. Gera vit tað lættari hjá hesum bólkinum, kann tað sannlíkt eisini verða við til at forða fyri hjúnarskilnaðum, fosturtøkum, forða fyri at ung enda í keðiligum umhvørvum, og ger tað bara sum heild lættari at verða barnafamilja.
Ein av fløskuhálsunum í hesum uppgongutíðum, hevur verið bústaðarneyðin. Men fleiri átøk eru gjørd, fleiri bústaðir eru bygdir, tað loysir seg betur hjá privatum at leiga út, og Bústaðir hevur fingið fíggjarligt rásarúm til 200 bústaðir afturat.
Harra formaður
Eg fari við hesum at enda hesa røðuna við 1. ørindi í sálmi 326 í sálmabókini, sum vit sungu í kirkjuni Òlavsøkudag:
Tú gavst mær, o, Harri, her livilig kor,
eitt heim, eg kann kalla mítt egna,
tú gavst mær mítt dagsverk og breyð á mítt borð.
Her vísir mær leiðina, Harri, títt orð,
tað orð, sum kann metta og magna.
Her eigi eg búgv,
kann liva í trúgv,
at tú vilt sum faðir mær gagna.
Takk fyri
Annita á Fríðriksmørk, framsøgukvinna Tjóðveldis.


text:
Sverri Egholm
10.06.2017 - 09:57
Varðin Pelagic var ein sólskinssøga í Suðuroynni. Eitt stórt arbeiðspláss, sum hvarv eftir einum degi, tá eldur kom í virkið fyrrapartin í gjár.
Men virkið verður bygt uppaftur so skjótt sum møguligt, segði Bogi Jacobsen, stjóri á Varðanum Pelagic við Kringvarpið í gjár.
- Tað er einki annað at gera enn at bretta upp arma og taka tað, sum ikki kann brúkast niður, og byggja uppaftur og fáa virkið at koyra aftur so skjótt sum møguligt, so fólk fáa teirra arbeiðið aftur, segði Bogi Jacobsen.
- Síðani vit komu her, hava vit ongantíð ivast í, at vit bygdu virkið á rætta staðnum, segði hann.
Eldur kyknaði mitt í bygninginum í framleiðsluhølunum og óvist er hvussu hann kyknaði. Eingin mansskaði stóðst av hendingini.


text:
Torbjørn Jacobsen, havnameistari hjá Runavíka kommunu.
Mánadagin 02.08.2010 skipaði Runavíkar kommuna fyri hátíðarhaldi á Havnarskrivstovuni í Runavík í samband við, at Torbjørn Jacobsen var settur í starv sum havnarmeistari í Runavíkar kommunu 01.08.2010.
Virkandi borgarstjórin, Sæunn Ólavsdóttir Hansen bjóðaði vælkomin og ynskti nýggja havnarmeistarinum alla eydnu við starvinum.
Jóannes Símunarson Hansen hugleiddi um virksemi á havnarøkinum frá 1950-árunum og fram til dagin í dag.
Torbjørn Jacobsen tók aftur í aftur og førdi fram, at hann við ídni og framskygni vildi fara undir starvið sum havnarmeistari í Runavíkar kommunu. Takkaði fyri løtuna og sá fram ímóti góðum samskifti og samstarvi við Havna- og Vinnunevndina og Runavíkar kommunu.
02.08.2010
Fyrsti arbeiðsdagur hjá nýggja havnarmeistaranum
Torbjørn Jacobsen, havnameistari hjá Runavíka kommunu.


text:
Havstovan letur tann 15. juni á hvørjum ári eitt tilmæli um fiskiskapin eftir toski, hýsu og upsa í føroyskum sjógvi fyri komandi fiskiár. Sambært lógini um vinnuligan fiskiskap er fiskiárið frá 1. september til 31. august. Lógin fer tó úr gildi tann 31. desember 2017 og um ein nýggj skipan verður sett í gildi frá 1. januar 2018, skal Havstovan helst lata landsstýrismanninum eitt nýtt tilmæli sambært teimum reglum, ið tá verða galdandi.
Upsastovnurin er hampiliga væl fyri, og vegna góða tilgongd, sum er á veg inn í stovnin, er stovnurin í vøkstri. Hinvegin eru toska- og hýsustovnarnir á Landgrunninum framvegis illa fyri. Báðir stovnarnir eru tætt við markið fyri, hvat verður mett at vera ráðiligt og minni enn tær støddirnar, sum í longdini verða mettar at geva bestu úrtøku.
Ábendingar eru um, at 2015-árgangurin av hýsu er toluliga góður og at 2016 árgangurin er rættiliga góður. Tí væntast hýsustovnurin at vaksa væl tað komandi árið. Toskastovnurin á Landgrunninum sær út til at hava nakað minni av tilgongd. 2015 árgangurin sær út til at vera lítil, men 2016 árgangurin heldur betur, tó hann er nakað undir miðal. Væntað verður tí, at toskastovnurin fer at vaksa spakuligari enn upsa- og hýsustovnurin.
Veiðutrýstið á upsastovnin (t.e. tann parturin av stovninum, ið verður veiddur um árið) er hægri enn tað veiðutrýst, sum í longdini verður mett at geva ta bestu veiðuna. Eisini er veiðutrýstið á toska- og hýsustovnin væl hægri enn tað, sum í longdini gevur ta bestu úrtøkuna. Mælt verður tí til at minka veiðutrýstið á allar tríggjar stovnarnar.
Mælt verður til, fyrst at taka teir óbrúktu dagarnar úr skipanini (fyri allar skipabólkar samanlagt) og svarar hetta til umleið 40% av teimum tillutaðu døgunum í verandi fiskiaári.
Mælt verður til, at rist verður brúkt í upsatrolum undir Føroyum. Um hetta verður gjørt, verður mælt til at tilluta Bólki 2 (t.e. trolararar, ið veiða tann mesta upsan), sama dagatal sum tað brúkta dagatalið í fiskiárinum 2016/2017. Mett verður, at rist í upsatrolunum fer at minka munandi um veiðutrýstið á teir yngru árgangirnar.
Um rist ikki verður kravd í upsatrolum, verður mælt til, at Bólkur 2 fær tillutað 28% færri dagar enn teir brúktu dagarnir í fiskiárinum 2016/2017.
Fyri Bólk 3, 4 og 5, ið serliga veiða tosk og hýsu, verður mælt til, at teir tillutaðu dagarnir verða 50% av teimum brúktu døgunum í fiskiárinum 2016/2017.
Fyri tosk á Føroyabanka verður framvegis mælt til, at eingin fiskiskapur verður komandi fiskiár.
Afturat hesum hevur Havstovan m.a. mælt til tiltøk fyri at verja ungfisk og broytingar í gýtingarfriðaðu økjunum hjá toski.
Hóast mælt verður til ógvislig átøk, serliga fyri at verja toska- og hýsustovnin, skal leggjast afturat, at ábendingar eru um, at batar eru ávegis. Teir upplýsingar, ið Havstovan hevur savnað benda á, at náttúruviðurskiftini á Landgrunninum eru batnandi. Bæði í fjør og higartil
í ár er meira av føðsluríkum æti á Landgrunninum enn árini frammanundan, nøgdin av nebbasild er økt, og meira av smáum fiski tykist koma undan enn undanfarnu árini. Nú ræður um at hjálpa til tað vit kunnu, soleiðis at vit so skjótt sum gjørligt aftur kunnu koma upp á tað støðið í stovnum og fiskiskapi, har vit eiga at vera.
Skjal 3. Samanbering millum nýggj og eldri tilvísingarvirði, og samanbering millum úrslit frá stovnsmetingum í 2016 og 2017
Skjal 4. Ávirkan av skiljirist og friðing á upsaveiðu hjá partrolarum


text:
Nógvur roykur-eingin grind
Dan Klein --- 08.10.2018 - 10:03
Gjørdi mær tann ómak at lurta eftir øllum martýrum sannleikans í Sortudíki fríggjamorgunin.
Sjálvt um Dimmalætting ikki er
til, royna teir at mana hana upp úr jørðini. Hon skal snakkast aftur til heiður
og farnar dagar. Stirðil er í líkinum.
Miðlastuðul, segði borgarstjórin
í Vestmanna, hann helt ikki at R7 átti at fingið miðlastuðul, tí børn hansara
vóru átøk Kim Il Jung. Tað var synd, men bleiv hetta ikki drigið har niður,
júst fyri at harta kappingarneytan, sum í løtum setur kringvarpskulturin í
perspektiv.
Lógin um miðlastuðul er
ekskluderandi, skrivað fyri at summi ikki skulu fáa stuðul. Men fyrst og fremst
fyri at bjarga Sosialinum, sum ríður í skræðuni.
Ein krúlla í ekskluderandi lógini
er kravið um at 2 ársverk skulu vera á redaktiónini. Systur Sjúrð Skaale, Eyðna
Skaale, ringdi til Dan Klein, um hann ikki ætlaði sær at søkja. Tí so kundu tey
brúka tað sum argument fyri at avvísa næstan øllum, uttan Sosialin.
Sandportalurin fekk einki og generella støðið lækkar, sum var eingin botnur
til.
Støjsendarar, sum tann í
Sortudíki, viðgera ymiskt, men ikki veruligu trupulleikarnar í samfelagnum. Teir
klára í besta føri at forstýra almenna kjakið, tí teir duga ikki at skapa
sakligar referansur. Munur er á pressu og sensuri.
Fasta kommentariatið roynir at
tosa um okkurt annað, heldur enn tað sum hendir og hvørjar fylgjurnar eru.
At Føroya Løgting lóggevur ávísar
miðlar út úr miðlaheiminum, er gott sæð av Paula Trond Petersen.
Eitt annað mál, sum tey áttu at
viðgjørt er gølan í Mentamálaráðnum. Her hevur onkur lagt toku á allan stovnin.
Í fjórða umfari finnur “sakførarin” útav at mótparturin er inhabilur. Men
sensurpressan sær einki, tí her er eingin pressa. Hevur Liljan Weihe ikki krav
uppá sakliga og kvalifiseraða viðgerð? Hava tey sum gjalda 150 kr um mánaðin
ikki krav uppá kvalifiseraða viðgerð á slíkum stovni. Er tað ikki eitt krav at
pressan er kvalifiserað? Nei. Har er eingin pressa.
Sendingin hjá Winthereig, er tað
annað enn nýggja skegg keisarans?
Páll Poulsen


text:
Andrass Skaalum, umboðsráðslimur fyri Ognarfelag Tryggingartakaranna.
Hvurvu 50 mill kr. ?
Dan Klein --- 21.10.2018 - 08:21
Eg havi biðið um, at hetta verður kanna og greina, skrivaði Umboðsráðslimur í juli mánaða 2017. Enn er onki at frætta um tær 50 milliónirnar, sum Tryggingin misti í millum tveir stólar í samband við Guernsey-ævintýr, sum Oyggjatíðindi longu avdúkaði í 2008
Vit endurprente úr brævinum, sum umboðsráðslimurin, Andrass Skaalum, hevur biðið um, verður greina og kannað:
Tann 13/07-2017 tekur Dan Klein á Oyggjatíðindum afturíaftur greinar sínar frá 13. og 15. August 2008, sum rør uppundir at “50 milliónir kr. Peningurin er mistur millum tveir stólar.”
Eg havi tí biðið um, at hetta verður tikið upp á komandi UR fundi, við tí endamáli at greiði fæst á øllum viðurskiftum í hesum.
At óvildug kanning verður sett í verk at greina hetta, við afturmelding (rapport) til UR, harundir løgfrøðiliga greining um hvørji stig eiga ella kunnu takast.
Slík viðurskifti eiga ikki hanga í leysum loftið, men greinast og greiðast, so øll viðurskifti eru opin og greið fyri øllum ognarunum.
Úr greinini:
“Í 2008 hendir nakað óvanligt, júst um somu tíð tá Oyggjatíðindi avdúkar Guernsey-ævintýrið, og blaðstjórin verður meldaður. Guernsey felagið hevur eitt tap uppá – ja, haldi tykkum fast, 50 milliónir kr. Peningurin er mistur millum tveir stólar.
Ongir upplýsingar finnast um hvat peningurin er brúktur til, hví hann er mistur, og hvat prosjekt talan var um,. . “
Vónandi
livst og spyrst.
Opinleiki er tín besta trygging
Tórshavn, tann 13. juli 2017
Andrass Skaalum
Limur í Umboðsráðnum fyri Ognarfelag Tryggingartakaranna.
---------------
Tað er vert at minna á, at heldur ikki hetta hjálpti. Eftirliti vaknaði ikki.


text:
Stutt um Lailu:
Laila Mikkelsen er uppvaksin í Klaksvík.
Hon er útbúgvin Designteknolog fra Teko, Herning. Bachelor í retail management fra Via University, Aarhus.
Hon er búsitandi í Aarhus við makanum Claus og soninum Ádam, inntil februar, tá tey flyta í egin hús í Hedensted.
Laila starvast til dagligt hja Eimskip A/S í Aarhus.
Les 1. part, 2. part, 3. part, 4. part og 5. part her.
Hey tit.
Vónandi hava tit haft eini góð jól og komin gott inn í tað nýggja árið.
Vit eru sum onnur flest. Vit hava resa aftur og framm til jólafroskostar, jólaklipp, jólagávu keyp, og sjálvandi tað obligatoriska tvungna heima familju hugnan #KomSkatViSkalBageDetJulForF! Tó hevur alt ikki verið res og stress. Mitt í rokanum hevur tað sjálvandi eisini verið (minimalt) pláss til brúðarfyrireiking.
Hvar fór tíðin? Áðrenn eg veit av, eri eg gift kona. Og allarhelst gloymt at sent innbjóðingarnar út.
Tó, ikki so nógv sum eg hevði planir um. Eg hevði hugsa, at vit skuldu gera innbjóðingarkortini, sita og hugna okkum við heima bakaðum smákøkum saman við systi, vinkonu og svigerindinum. MEEEEN snapsnapsnúti so var søgan úti, og jóla mánaðin var liðugur. Hvar fór tíðin? Áðrenn eg veit av, eri eg gift kona. Og allarhelst gloymt at sent innbjóðingarnar út.
Vit hava valt eitt brúðleyp ið er bert fyri tey allar nærmastu. Teimun ið vit vanta at hava nakað við at gera, helst í fleiri ár aftrat, um ikki, til vit vera skraggandi gomul og dement.
Men, sum sagt! Mitt í rokanum var eitt sindur av “fyrireiking” smekka ímillum. Vit vóru ein smutt túr til Keypmannahavnar at keypa jólagavur mitt í Desembur. Har møttust vit við hansara besta vinnmanni og dámu hansara, sum btw er veganari. #SlettIkkiStressTilBrúdleypið Og í síðstu viku vóru vit úti og ótu við einum av hansara góða vinnmanni og svensku dámu hansara, ið ongin av okkum hevði møtt áður. Og vinmaðurin ið forrestin skal vera orðstýari til brúðleypi, havi eg bert heilsa uppá stutt nakraferðir. Nýttári nýttu vit eisini høvið at koma saman við fólki ið upprunaliga, í fyrsta umgangi, skuldi við til brúðleypi. Laaanng forkláring, tað skulu tey so ikki alíkavæl -uttan nakað ilt. Men gita um vit royndu at umganga brúðarsnakk? #FlovSmiley Men hugnaligt var, og vit hugnaðu okkum í øllum førum.
Hetta er ikki fyrstu ferð, at vit møtast við fólki ið standa okkum nær fyri fyrstu ferð, sjálvt um vit hava verið 2 ár saman -Løgið? Ja soleiðis er, tá man møtist á Tinder, og kemur fra hvør sínum landi og ongi whatsoever felagsvinfólk hava.Vit eru øll bundin av gerandisdegnum og knapplig so, hov?, ja.. har fór tíðin aftur. #VánaligtIKnow
Eitt sindur ørðvísi brúðleyps “fyrireiking” kann man siga. Men heilt klárt nakað ið vit vigað høgt bæði til brúðleypi, og sum komandi hjún. Vit hava valt eitt brúðleyp ið er bert fyri tey allar nærmastu. Teimun ið vit vanta at hava nakað við at gera, helst í fleiri ár aftrat, um ikki, til vit vera skraggandi gomul og dement. Tískil er tað eisini vigtugt fyri okkum, at vit hava møtt og allarhelst deila eina søgu ella tvær við tey ið koma til okkara brúðleyp.
Vit vera jú hjún, MEN eg eri enn eg, og má sleppa at vera eg. Men eg má eisini loyva honum at vera við, tá eg skal vera eg. Men eg tími heldur ikki hava hann gangandi aftaná reyvuni á mær, og ei heldur tími eg við, tá hann skal fótbóltstúrar og til Póland á jagt.
Tó at vit høvdu vilja havt møguleika at brúkt líka nógva tíð uppá øll, so er hetta sjálvandi ikki ein møguleiki. Bæði vegna gerindasdag og tann vælsignaða danska neyva planleggjingin sum altið skal passast, og plánleggjast fleiri dagar áðrenn man yvirhøvir letur seg í hosur. #BliverAldrigDanskNok Og at vit/eg kanska ikki altíð eri so góð at siga “Kom góði, nú fara VIT BÆÐI út til Per og Pól”
Herfyri høvdu vit eina diskusión, har Claus kardi sín harm um at føroyingar, hóast blíðskap, eru so innlukkaðir. Her meinti hann, at tað var torført at fylgja við hvønn eg umgangist í Aarhus, tí tað altíð skal vera eitt ball fyri “bert føroyingar.” Og heilt erligt, mitt í forsvarinum um føroyingar osv, mátti eg geva honum rætt. Hann er jú ikki føroyingur, og býtt sum eg eri, ella so føroysk sum eg eri -hóast alt, havi eg ongantíð hugsa tankan. Og sjálvt um hetta hava verið ballir ið ikki hevur involvera nakran brúðleypsgest sum vertur, so ger hetta eisini munin.
So nú hava vit sett okkum sum mál, at koma at kenna hvønn annan betur. Vit fara at royna at vera saman til hesi felags tingini. -Tó sleppur hann ikki við tá eg skal ein túr út við vinkonum og osv, forstandi meg rætt; Vit vera jú hjún, MEN eg eri enn eg, og má sleppa at vera eg. Men eg má eisini loyva honum at vera við tá eg skal vera eg. Men eg tími heldur ikki hava hann gangandi aftaná reyvuni á mær, og ei heldur tími eg við tá hann skal fótbólts túrar, og til Póland á jagt. Gevur tað meining?
So sjálvt um vit eru væl áveg at hava møtt øllum ið skullu við til brúðleypi, so hevur tað eisini týdning fyri okkum sum komandi hjún, at møta teimun ið eisini gera eina ávirkan á okkara privata lív. Lívið sum Laila, lívið sum Claus, og ikki minst lívið sum Laila & Claus saman. Men inntil víðari er fokus á at møta teimun ið skullu við til brúðleypi. Og so buuuurdi eg eisini fokusera á hasara innbjóðingar. Alt til sína tíð! #HaviEgGloymtNakran?
Sum sagt ein heldur ørðvísi brúðleypsfyrireiking, men eftir mínari/okkara meining er hetta nakað ið bæði kan geva okkum nakað jaligt til brúðardagin. Tí helt erligt so tími eg ikki at sita til mítt egna brúðleyp, og siga takk fyri gávu og takk fyri at tú komst, meeeeen eeehh hvør ert tú? #Akward! Og í síðsta enda vóna vit, at hetta eisini kann geva okkum nakað jaligt sum hjún í frammtíðini.
Brúðarkalendarin – Komandi brúdleyp
Deil hesa grein


text:
Hvat siga tit? Eru dagar Deboruh nú virkiliga komnir?
Ja, má Guð so hjálpa okkum, tí so stendur illa til!. So er tað bert enn eitt tekin um hvussu langt fráfallið frá Guðs orði er komið. Á, sum heimurin togar í Guðs meinigheit í dag. Tað má sigast. Á, hvat virðingin fyri Guðs orði í veruleikanum er pinkulítil.
(Eg VEIT, eg komi at verða totalt spottaður av dagsins sveimandi vind-riknu droymarum og sjálv-dýrkandi idolum fyri at skriva hesa grein. Men lat fara. Eg leggi BARA í SANNLEIKAN, og floyti tvey feit á demokratisku “seeker-friendly” fleirtalsmeiningar hins endatíðar tilforkitlaða, uppsnollaða, penga-snakkandi holds-kitlaða lógloysings.)
Sannleikin er tann, at tá ið Guð valdi at brúka Deboruh til at døma og leiða fólk sítt, so var tað eitt UNDANTAK, og IKKI eina nýggja MEGINREGLU, sum Guð gjørdi. Ein kann kanska siga, at Guð NOYDDIST til at brúka eina konu til at leiða sítt fólk, tí landið ALT var fráfallið. Menninir vóru nakrir RÆÐUSKÍTAR, sum IKKI TORDU í kríggj. Ræðsla teirra stavaði frá teirra Guð-loysi og teirra avgudadýrkan. Barak, denn RÆÐUSKÍTUR og KNORLUR, segðist ikki TORA í kriggj, uttan Deborah kom við. Ein kundi sagt á modernaum snakkimáli: Sikken ein totaaalur FUSARI!!
Deborah varð reist í eini tíð, tá ið landið var fráfallið, og kongurin gjørdi tað sum var ILT í eygum Harrans, sigur skriftin (Dóm. 4:1 .. ). Hevði Guð funnið ein Dávid í landinum, so hevði hann óivaðheldur brúkt hann; men hann FANST IKKI. Skulu nú allar konur lærast av dagsins verðsligu meinigheitum til at verða Deboruhir, so er annaðhvørt landið alt fráfallið, og hetta í veruleikanum Harrans verk, hetta av tí at hann ikki finnur nakran mann sum er egnaður at leiða sítt fólk. Hin møguleikin er so, at hetta er gongdin í syndiga heiminum, og at henda gongd hevur smittað meinigheitirnar. Ella tá ein blanding av báðum hesum. Í øllum førum er hetta IKKI nakað sunnheits-tekin sum vit síggja, at tey siga, at nú er tíðin komin til at Deborah skal reisa seg víðahvar. Serstakliga tá ið hesar Deboruhir mangan júst er rýmdar frá ektamanni sínum í súrrrum uppreistri, tí tað at passa heimið og vera fitt ikki var júst hennara “koppur av te”. Ov mangar Hollywood sápu-operair munnu nokk hava gloppið inn um og dálkað eyguni…
Guð hevur ALTÍÐ valt sær menn at leiða sítt fólk; vælatmerkja um nakar maður fanst. Hetta er galdandi heilt frá Adami, til Nóah, til Móses, til Josjua, til Saul, til Dávid, til ALLAR teir stóru prophetarnar í G.T., til ALLAR teir lítlu prophetarnar í G.T., til Jóhannes Doyparan, til Apostlar Lambsins, til pastorarnar, til deknarnar (samkomutænararnar), til lærararnar í samkomuni, til ALLAR teir 40 sum Guð brúkti at skriva sítt orð. Ein kundi hildið áfram, men um lesarin yvirhøvur ikki skilur hetta, so er tað tí, at hann IKKI VIL skilja tað. Eitt lítið kveit inn í djóraríkið átti at kunnað lært teg okkurt. Hygg at gásafamiljuni. Har eitur eitt steggi, og nakað annað eitur bøga. Og tey verða ALDRI eins. Hvussu skuldu so maðurin og kona hansara kunnað gjørst eins, ella ennverri ØVUGT av hvørjum øðrum, .. ha?
Undarligt er tað, at samstundis sum Satan arbeiðir dagliga fyri at “flyta mørk” í heims-samfelagnum við síni GUDLEYSU, ANDSKRÆMILIGU Satanisku javnstøðu, sigandi at kvinnur nú SKULU á ting, at kvinnur nú SKULU allar til arbeiðis osv., so sær ein paralellir til hetta henda í meinigheitini, at tey mørk sum Guðs orð klárt leggur fyri samkomulív og familjuna, verða flutt undir navninum Deborah.
Her er tað IKKI Guð sum flytir talv-prikkarnar, men SATAN!!! Um ta sannroynd leggi eg høvdið í blokkin! So kjoppa bara.
Mundi tað vera Guð, sum bað tær skiljast frá manni fyri at hann kundi brúka tær til Deboruhir? Tað ivist eg í.
Hvørji konu prísar Guð í sínum orði, Deboruh ella Sáruh?
Hann prísar Sáruh. IKKI Deboruh. Og hevur givið konunum í Nýggja Testamentligu meinigheitini BERT EINA konu sum fyrimynd, tí hann prísar bert EINARI; og jú, tað er húsliga, eyðmjúka SÁRAH!
Ja, konan, sum Nýggja Testamenti prísar fyri Guds-ótta framum allar konur í skriftini er IKKI reystkvendið Deborah, men stillføra, undirgivna Sárah. So har hava tit GUÐS meining um hasi tingini. Sárah hevði stillføran anda, var ektamanni sínum undirgivin, stóð við grýturnar og passaði børnini og heimið. HON gjørdi matin, tá ið Harrin kom á vitjan í Genesis kap. 18. Og júst hetta sigur Paulus skal eyðkenna pastor-pørini í meinigheitunum, at maðurin skal STÝRA væl sínum egna húsi, og at kona hansara er ein PASSARI VIÐ HÚS (Titus 2:5 FKJ). TÁ eru tingini í ordan, so sum tey í VERULEIKANUM eiga at vera. Sárah verður faktiskt sett fram fyri Ný-testamentligu kvinnunum sum hægsta fyrimynd. IKKI Deborah.
I. Pæt. 3:1-6 (FKJ):
LÍKALEIÐIS, tit ektakonur,
verið í undirgivni fyri egnu
ektamonnum tykkara; at, um
nakrir lýði ikki orðinum, teir eisini
mega uttan orðið verða vunnir
við atferðini hjá ektakonunum;
2 Meðan teir skoða kýsku atferð
tykkara samkoplaða við ótta.
3 Hvørs prýðing lat hana ikki
vera handa útvortis prýðing av at
flætta hárið, og av at vera í gulli,
ella av ílating í skartaklæði;
4 Men lat hana vera hin duldi
maður hjartans, í tí sum er ikki
forgongiligt, enntá prýðingin av
einum eyðmjúkum og stillum
anda, sum er í eygsjón Guðs av
miklum virði.
5 Tí eftir hesum háttalagi í hini
gomlu tíð, hinar heilagu kvinnur
eisini, hvørjar litu á Guð, prýddu seg
sjálvar, verandi í undirgivni yvirfyri
sínum egnu ektamonnum:
6 Enntá sum Sára lýddi Ábraham,
kallandi hann harra: hvørs
døtur tit eru, so leingi sum tit
gera væl, og eru ikki ræddar fyri
nakrari ræðslu.
Sárah er altso REGULIN; Deborah er EITT UNDANTAK, ein neyðloysn í sjúkum tíðum. So her tykir mær tit taka ALVORLIGA FEIL í øllum hesum DEBORUH tvætlinum.
Mær tykir Sárah fullkomiliga VANNVIRD í okkara samtíð, samtíðis sum DEBORAH VERÐUR PRÍSAÐ TOTALT ÚT ÚR PROPORTIÓN. At síggja hetta ørkymlar meg. Ja, tað ræðir meg. Fruktirnar av øllum hesum svassinum eru heilt greitt til Satans fyrimun. Ja, tá er fráfallið eisini komið rættiliga langt.
WELL. Eg ætli mær so IKKI at vera ein slíkur DRUMBUR sum hasin Barak. Tað sigi eg bara beint sum tað er. Eg toli altso IKKI hesa sleisku, drumbsligu, verðsligu, vinur-við-heimin, stinkandi “kristnu” samtíð, sum vit liva í. Eg havi VALT at hava sama anda sum Josjua og Caleb og trampa í kríggj, veri tað einsamallur. Deborah má so bara fara heimaftur til sítt rætta Guð-givna pláss hjá børnunum og grýtunum, sum bøgan hjá ungunum. Eg eri altso STEGGI. Og tað sigi eg altso UTTAN AT SKAMMAST ELLA HIMPRAST TAÐ ALLAR MINSTA VET.
Mær tykir tað heilt víst vera SATAN, sum lumpar summi til at halda Deboruh fram fyri Guðs konum í dag sum ideali, fyri at fáa tær at gera uppreist ímóti Guðs ævigu orðningum? Tað hvørki kennist ella ER rætt hjá NØKRUM MANNI at fylgja aftaná KONU í nøkrumsumhelst, tað veri seg í heimi, á tingi, í arbeiði, ella í kríggi. Um hetta eri eg PÚRA VÍSUR. (Les annars Jesajah 3:12 (ella ALLAN kapitulin)).
Tá ið mangar av dagsins nýggju “bíblium”, t.d. djevulsins “NIV” og enn verri “TNIV” enntá verða broyttar til at vera “kynsliga nevtralar”, fyri at vera “politiskt korrektar” eftir djevulsins humanistiska javnstøðu tíðaranda, har tað fyrr æt “menn”, eitur tað nú “fólk”, har tað fyrr stóð “brøður”, stendur tað nú “brøður og systrar”, har orðið systrar IKKI stendur í nøkrum handriti á allari jarðaryvirflatuni, ja so er tað Djevulin, sum er farin at flyta mørk í meinigheitini. Hetta er vorðið gjørt í nýggjast íslendsku “bíbliuni”, og skal nokk síggjast her hjá okkum innan skams eisini. Satan eigur altíð sínar innsníktu tænarar.
Eg veit ikki, men EG trúgvi so IKKI, at Guð broytir meining NAKRANTÍÐ. Hvussu kann man sum trúgvandi standa við rennandi munnvatni á einum ávísum versi og siga: Hetta er Guðs orð; eg taki hetta lyftið til mín í trúgv; hetta er veldugt, her fái eg nakað burturúr trúnni, samstundis sum man FULLKOMILIGA vanvirðir onnur vers og avsnitt í Nýggja Testamenti, tí tey ikki passa inn í kramm endatíðar tíðarandans?
Hesin maðurin fer so IKKI í kríggj undir leiðslu av nakrari Deboruh! Tað kunnu tit bóka! Eg ætli mær so at vera ein RÆTTUR GUÐS MAÐUR, sum Guð IKKI noyðist at síggja framíhjá, tá ið hann hyggur niður til jarðar eftir einum amboði!
Eg trúgvi IKKI, at tað er Guð sum reisir eitt heilt ættarlið av Deboruhum, men at tað heilt víst er ein bein avsmitting frá SATANS ávirkan í hesum stinkandi bersyndiga heiminum; og so rætt og slætt einkið annað.
Meinigheitin átti annars at fingið sín íblástur úr skriftini, ikki heiminum!
Man tað ikki vera gullkálvin, tit í veruleikanum dansa rundanum?
Men tit fara sikkurt at halda áfram at upp-pumpa okkara góðu, stillføru, undirgivnu, heimagangandi, higartil óspiltu, fittu Sáruhir til at yvirgeva heimið og taka tær støður, sum Guð í sínum orði ALTÍÐ hevur sagt eiga at vera uppfyltar av einarkonu-monnum.
Mær tykir tit stinka av heiminum og vera mest lík kompromisligu, verðsligu Laodicæisku meinigheitini. (Opb. 3:15-16) Eg hoyri so ikki heima saman við tykkum. Fari heldur í kríggj EINSAMALLUR.
Ávaring: Varið tykkum, at Guð ikki slær tykkum við spitalskusjúku, og tit verða stongdar úti uttanfyri leirin eins og hin upprørska Mirjam.
Tá skal eg biðja fyri tykkum. Um tit spyrja pent. Hómast tað ALLAR MINSTA av upprørskum reyðsokkaligum frekleika í tónalaginum, so kunnu tit vera uttanfyri leirin bæði eina og tvær vikur afturat.
Hetta Deboruh-svassið er eftir mínum tykki ENN EITT TEKIN UM FRÁFALLIÐ Í OKKARA TÍÐ.
So skjótt sum Jesus kemur aftur og vit skulu læra tjóðirnar hansara ævigu fyriskipanir, so fer handan upp-pumpaða Deborah aftur so fitt at passa børnini og gera manni sínum mat. Vit koma at læra konurnar í 1000 ára ríkinum at vera eins og Sárah, og Deborah verður aftur tann STÓRA SKOMMIN hon altíð hevur verið fyri eitthvørt fráfallið land. Fyribils má hon roknast blindað, treisk, egin-viljandi, og devuls-inspirerað av reyðsokka-anda endatíðar tíðarandans. Tíverri.
Onkur sigur: Um tú heldur áfram soleiðis Sjúrður, so heldur tú bara í 3 1/2 ár í hesi tænastuni. GOTT. Tað er bert eitt tekin um, at eg man gera júst tað rætta. ILLA DÁMDUR av heiminum og teimum VERÐSLIGU “kristnu”, sum spegla sær í heiminum, IKKI Guðs orði, er ikki nakað ringt tekin í mín bógv. Tað er mín stoltleiki, og als eingin skomm. So geri eg júst tað rætta. Og, Guð náði meg, um henda samtíð hevði dámt meg! Illa dámdur eri eg so í øllum førum í góðum felagsskapi saman við Jóhannesi Doypara og øðrum góðum martýrum fyri Guðs orð og sannleikan.
Undarligt fólk, sum vilja gera mannin til konu og konuna til mann. Tað kallast perversjón í orðsins fylstu merking. Tá kunnu tit sigla tykkara egna sjógv. Totalt líkaglaður, um tit á sinni blakaðu meg út úr bátinum. Vit hava ikki sama Anda allíkavæl. So kunnu tit hava “heilagan anda” í friði við tykkara Guðs-háðandi pinkubarnaáslettingar-“frelsu”. Eg fari so at halda meg til Heilaga Andan, sum Jesus Christus gav mær, tá ið eg bleiv FRELSTUR, ikki doyptur. Tá ið eg bleiv doyptur, bleiv eg VÁTUR, einkið annað. Men allir andarnir sóu tað, og menniskju fáa tað nú at hoyra. Og, á denn kraft ið er í tí. Puha!
Alt fyri Jesus. Tað er lívið!
Hvør er annars “heilagur andi”? Kenni hann ikki. Tað er ikki eingong eitt persónsnavn í bundnum hátti.
Heilaga Andan. Ja, hann kenni eg og elski.
Kom nú; legg høvdið á blot. Tú kanst skilja okkurt. Kom nú. Men so mugu eyguni byrja at hyggja í Bíbliuna líka nógv sum tey nú hyggja í helvitiskassan.
Deboruh í broddin? Sovorðið Sataniskt, humanistiskt, endatíðarandaríðandi pjatt-skvatt!!!
Hoyri javnan oynakitlandi svikaprophetar brúka eitt vers úti av sínum samanhangi, Galatararnir 3:28, og reingja tað til at skula hava týtt, at EINGIN munur er nú á monnum og kvinnum í meinigheitini, teirra millum, ella tá yvirhøvur. Altso, síðan nær kundi man yvirtrumla eini sjeyti vers í N.T. við einum versi? Hatta eru beinleiðis SATANISKAR metodir, tit brúka! Konan skal vera undirgivin manninum; hvat er tað sum tit ikki fata í tí? Hvat er so ringt at skilja í tí? Altso, hvat skilja tit ikki, tá ið skriftin sigur, at pastorar skulu vera einarkonumenn, og kallar teir bert fyri hann, ALDRI fyri hon?
Alt samanhangandi avsnittið í Galatarunum 3 ljóðar soleiðis:
26 Tí tit eru allir børn Guðs við trúgv á Christ Jesus.
27 Tí so mangir av tykkum sum eru vorðnir doyptir inn í Christ, hava latist í Christ.
28 Har er hvørki Jødi ella Grikki, har er hvørki trælur ella frælsur, har er hvørki kallur ella kallinna: tí tit eru allir eitt í Christi Jesusi.
29 Og um tit veri Christs, tá eru tit sáð Ábrahams, og arvingar samsvarandi við fyrijáttanina.
Hann javnar IKKI kynini út, sum um konan nú kann tilræna sær myndugleika yvir manninum, vera frálærari í meinigheitini; ella tá enntá vera pastorur í Guðs meinigheit, sum í so mongum fráfalnum Guðs-orð-vanvirðandi endatíðar meinigheitum í dag. Nei; tú mást lesa ALT SAMANHANGIÐ Í SÍNI HEILD fyri at síggja, hvat Paulus meinar við. Hann byrjar við at siga, at vit eru øll børn Guðs við trúgv á Christ Jesus. Útfrá tí sigur hann so, at harer eingin munur á mongum ymsum bólkum, sum hann eisini ramsar upp; altso er boðskapurin, at uttan mun til hvørt tú veri teg maður ella kvinna, so er hetta galdandi, at tú kanst verða frelstur eina okk aleina við trúgv á Christ Jesus. Vers 28 byrjar við at siga HAR ER…, altso í hesum førinum, tá ið tað kemur til at kunna vera Guðs barn við trúgv á Jesus Christ, at VERA Í CHRISTI, og at VERA SÁÐ ÁBRAHAMS, arvingi samsvarandi við fyrijáttanina. Nakar annar týdningur ER IKKI AT SÍGGJA í avsnittinum!!! At fara og siga útfrá hesum versunum, at Guð ikki longur setur mun ímillum mannin og konuna, bæði í heiminum og í kirkjuni, ja tað er milt sagt at fara ófatiliga óreiðuliga um sannleiksorðið, og tað so tað baskar eftirí, tí tá mást tú síggja burtur frá minst einum 6-7 longum avsnittum, ja, heilum KAPITLUM í Nýggja Testamenti, sum heilt greidliga frálæra júst hitt øvugta. (sí eitt nú Eph. 5:22-33; Col. 3:18-25; 1. Pæt. 3:1-7; I. Tim. 2:8-15 & 3;1 & 3;12; Titus 1:5-9; 2:2-5). Latið so hetta søkka djúpt inní oyrað, tit sum enn hava eitt í hesum landinum. Slíkir sataniskir tíðaranda-ríðandi mann-bjølgar, sum liggja og kitla tíðarandasleikjandi kvenn-oyrum á Aglow fundum, frálærandi okkara konum falskar doctrinur fyri kvenntokka; havandi persónar manna í metum uppá grund av frama. Eingin nevndur, eingin gloymdur.
Tað, vit síggja koma til sjóndar, er hin síðsta skøkju-kirkjan, sum forglattvekk fer at verða drigin aftur undir anti-christ í Vaticaninum. Fráfallið í hinum síðstu døgunum. Hví? Tí teir móttóku ikki kærleikan til sannleikans, at teir máttu verðið frelstir. Tí sendir Guð teimum kraftmikla villu. (II. Thess. 2:9-12).
Sjálvasti apostul várs Harra Jesu Christs, Paulus, skrivaði hesi orðini til samkomu Christs (sum ENN livir undir somu korum, sum Guðs orð í Nýggja Testamenti hava fyriskrivað okkum; hetta til Christus kemur aftur í ský:)
11 Lat kvinnuna læra í kvirri við allari undirgivni.
12 Men eg loyvi ikki kvinnu at frálæra, ella at tilræna myndugleika yvir manninum, men at vera í kvirri.
13 Tí Adam varð fyrst myndaður, síðan Eva.
14 Og Adam varð ikki teipaður, men kvinnan verðandi teipað var í misgerðini.
15 Hóast hetta skal hon verða frelst í barnaføðing, um tær haldi áfram í trúgv og vælvild og heilagleika við hóvsemi.
( I. Tim. 2:11—15. FKJ ).
Tann, sum sigur, at hetta var skrivað undir eini aðrari tíð, og at tað lýsir hvussu man hugsaði tá, og at nú eru vit vorðin so nógv meira upplýst, komin longri, meiri útviklaði og annað slíkt pjattskvatt, hann er yvirhøvur ikki trúgvandi, men ein útforhálaður devulsins humanist, við ongari virðing fyri Guðs Nýggja Testamentligu fyriskipanum, eiheldur nakrari virðing fyri Guðs orði sum heild, og kann tí veruliga IKKI vera gitin av Guðs orði heldur. So einfalt er tað. Ert tú sum her lesur ein slíkur, so VEND UM frá tínum tíðarandaríðandi tilforsudlaðu liberalu pop-meiningum til Guðs orðs ævigu sannleikar og fyriskipanir, og ger og frálær teir, so skalt tú verða kallaður stórur í kongadømi himins. Má Guð geva tær náði til tess.
Sjúrður.
(Skrivað í 2010. Sitatir eru úr fyrstu útgávu av FKJ N.T.)


text:
Tíðindaskriv frá Svimjisambandi Føroya
Í samband við at World Cup svimjarar okkara koma heim í dag úr Berlin verður skipað fyri móttøku á farstøðini í Tórshavn kl. 15.15.
Í dag kl. 14.00 lendir World Cup liðið hjá Svimjisambandinum í Vágum, úr Vágum verður farið beinleiðis til Havnar har móttøka er fyriskipað á Farstøðini.
Úr Suðuroyar Svimjifelag
Pál Joensen:
- eitt gullmerki í Moskva í 1500 frí
- eitt silvurmerki í Stocholm í 1500 frí
- eitt silvurmerki í Berlin í 1500 frí
- Trý nýggj norðurlendsk met í 1500 frí
- í 400 frí fjórðapláss, fimtapláss og sekstindapláss
Shaila millum Garðarnar
- 50 frí 0:26.92 nr. 54
- 100 frí 0:59.15 nr. 60
Mona Simonsen
- 800 frí 8:59.17 nr. 17
- 400 frí 4:25.76 nr. 33
Úr Fuglafjarðar Svimjifelag
Pauli Ø. Mohr
- 100 frí 0:52.64 nr. 94 Persónligt met
- 50 frí 0:23.24 nr. 73 Føroyskt juniormet
Venjari hjá liðnum er Jón Bjarnason og leiðari og fysioterapeut er Thurid Kjærbo.
Svimjisambandið vónar at nógv fara at nýta høvi at heiðra svimjarar okkara.


text:
Status eftir átta leikumfør
TB | 05/05/13
TB fekk eina ringa byrjan, tveir dystir og null stig, men síðani hevur felagið ikki verið fyri tapið. Hetta tykist eisini, at hava havt eina sera jaliga ávirkan á felagið sum heild og fólk rundan um TB tykjast jaliga yvirraskaði.
TB hevur nú leikt átta dystir í Effodeildini og hava 10 stig. Í Hesum átta dystunum hevur tað eydnast felagnum at skjóta 9 mál, meðan 12 eru farin inn í skeiva endanum.
Líta vit aftur á kappingina síðsta ár, tá eisini átta leikumfør vóru leikt, so var støðan ikki so nógv øðrvísi. TB hevði tá 9 stig, 7 mál skotin og 11 farin inn. Altso høvdu vit eitt stig minni í fjør, umframt at vit høvdu skotið tvey mál færri, tó latið eitt færri inn.
Tað, at vit hava skotið fleiri mál í ár, higartil, er sera jaligt, tí nógv varð tosa um, at tað fór at gerast trupult at fáa mál í hesum kappingarárinum, tá teir flestu av okkara málskjúttum fóru frá felagnum. Bojan Timic, Gilli Sørensen, Dimitrije Jankovic, Igor Grkajac og so eisini Milan Kuljic fóru aðrar leiðir og tí vóru nógvar røddir frammi og tosaðu um, at tað fór at gerast eitt soltið ár við málum hjá okkum svørt-hvítu – higartil hevur TB tó skotið fleiri mál enn sama tíðspunkt í fjør.
Álitið í ár hevur í stóran mun verið lagt á blaðunga Poul Ingason, sum í fjør ikki leikti so nógvar dystir, og tó, hann spældi knappar 1.000 minuttir og fekk í alt 2 mál.
Í ár hevur hann longu skotið fýra mál eftir hesum átta leikumførunum. Hansara miðaltal fyri mál pr dyst er sostatt 0,57. Í fjør var tað samanlagt 0,08. So hóast hansara unga aldur, so hevur hann sanniliga lofta kjansinum og hevur sannført allar TB fjepparar, at hann er lívshamrandi farligur frammanfyri málinum!
Poul liggur samstundis eisini á einum deildum triðja plássið í kappingini um at gerast ársins málskjútti í Effodeildini í ár.
Góðan styrk
Umframt at Poul Ingason hevur tikið av kjansinum í álopinum, so hevur TB styrk seg sera skilagott og hevur fingið nakrar kvalitetsleikarar í inn í hópin. Babacar, Ndende og Nicky, sum allir hava prógvað sítt virði í okkara litum.
Babacar byrjaði at spæla í høgra bakkinum, men bleiv fluttur inn í miðverjuna at leika saman við Óla, hetta hevur rættuliga víst seg at gerast ein skilagóð avgerð av venjara Hans Fróða Hansen. Ndende hevur leikt nakrar góðar dystir, serliga í seinastuni, har hann millum annað var ein sera umráðandi brikkur í sigrinum móti Víkingi.
Nicky hevur eisini verið ein støðug hóttan frameftir hjá okkum og hevur við sínum teknikki eitt sindur av tí, sum fólk eisini roknaði við at TB fór at sakna, tá bæði Bojan og Gilli fóru aðrar leiðir. Nicky legði millum annað upp til sigursmálið hjá Poul í 1-0 sigrinum móti Víkingi – heldur hetta samstarv áfram, so verður talan um eitt sera spennandi samstarv millum krútsterka Poul og tekniska Nicky.
Nýggjur liðskipari
Rógvi Joensen, sum er eitt av stóru talentunum í felagnum, hevur fingið størri ábyrgd í ár, av tí at venjarin hevur valt at seta unga froðbingin sum liðskipara. Rógvi hevur yvirtiki liðskiparaheiðurin frá legenduni Óla Johannesen og uttan iva er talan um ein stóran arv at lyfta, men higartil hevur Rógvi staðið seg sera væl.
Hann hevur eisini gjørt tað sum skuldi til, hann gekk á odda og var ein av málskjúttunum móti EB/Streymi, tá TB enn eina ferð megnaði at fáa stig heim við sær frá Margáir.
Nýggjur venjari
Hans Fróði Hansen var longu knýttur at felagnum í fjør, tó sum hjálparvenjari, men sum skilst so fekk hann størri og størri ábyrgd sum árið leið. Nú er hann so settur, sum høvuðsvenjari fyri besta liðnum hjá TB, sum hann higartil hevur fingið at leika góðan fótbólt og eisini hevur fingið umskúla onkrar leikarar og ikki minst fingið nakrar av ungu drongjunum við inn í hópin.
Teitur Olsen er ein av teimum ungu, sum hevur bitið seg fastan í bakketuni, har hann byrjaði í miðverjuni saman við Óla, men síðani hevur venjarin býtt Teitur og Babacar og hevur hetta eydnast sera væl. Teitur Justinussen hevur Hans Fróði valt at seta á vinstra bakkinum, áður hevur Teitur verið at sæð á teimum offensivu plássunum, men sum vit skilja, so hevur hann í ungdómsdeildini leikt í verjuni.
Umframt teir báðar navnarnar, so hevur Hans Fróði spennandi unglingar á bonkinum í Hjalta Vestergaard og Heina Mikal Mortensen – báðir at víst lovandi taktir, tá teir hava verið innskiftir.
Hóast TB sum heild hava staðið seg væl, so heldur venjarin, at tað kundi verið uppaftur betur – hetta kom fram í samband við teir spurningar, ið vit her á heimasíðuni settu venjaranum. Hann segði millum annað soleiðis, tá hann var spurdur um hann var nøgdur við gongdina higartil:
– Ja og nej. Eri sera væl nøgdur við hugburðin og innsatsin hjá okkara leikarum. Ikke nøgdur við stigatalvuna, tí eg haldi við sindur av hepni og kynismu, høvdu vit haft nøkur stig afturat.
Frameftir
Spennandi verður tí at síggja TB leika framyvir, tí spælið er rættuliga spennandi. Eftir teir tveir fyrstu ósigrarnar á útivølli í Klaksvíkini og vesturi í Vágunum, bleiv ein meira varin leistur lagdur og síðani komu tey fyrstu stigini í hølvdar. Eftir at hava fingið stabiliserað verjupartin hevur tað eisini víst seg, at tað offensiva er farið at rigga betur og betur.
Næsta vikuskiftið verður ein trupul dystur, tá vit fara norður at vitja HB í Gundadali, men HB skal als ikki tryggja sær bitan áðrenn hann er svølgdur, tí TB hevur ikki verið fyri ósigri seinastu 6 dystirnir. Eftir hetta er tíðin komin at fáa revansju móti bæði KÍ og 07 Vestur, sum koma suður til okkum ávikavist 20. og 26. mai.
Tað er onki at ivast í, at okkara sigrar skulu koma, tá vit taka í móti mótstøðuliðnum við Stórá, men sanniliga skulu vit eisini royna okkum á útivølli. Eitt nú er tað sera umráðandi at fáa øll resterandi stig móti AB og 07 Vestur í skjáttuna, tí so sær gott út, hvussu so er í niðurflytingarstríðnum. Hvat tað kann føra til uppeftir má bert tíðin vísa, men við hesum forminum, sum TB hevur í løtuni, so kann alt lata seg gera.
Einaferð TB, Altíð TB!
JS


text:
Væleydnað vinnukvøld
Áleið 75 fólk vóru savnað í Eydnuni mánakvøldið til árliga vinnukvøldið, sum Sunda kommuna skipar fyri.
Í ár var lagt upp til eitt fjøllbroytt vinnukvøld í við tað, at vinnufyritøkurnar vóru sera ymiskar. Í ár hoyrdu vit Hans Jákup og Haldu frá HK-bussum í Hvalvík, Odmar og Onnu Mariu frá tannstovuni í Hvalvík og Jóhannus frá Sjógæti við Norðskála greiða frá.
Vinnukvøldið er komið fyri at vera og verður eftir ætlan aftur í 2019.
Myndir frá tiltakinum síggjast her:
http://sunda.fo/index.php/1711-vaeleydnadh-vinnukvold-2#sigProId9d24c6d41b


text:
Lions Club Liljan latið peningagávu til Bú- og viðgerðarstovnin í Stoffalág 35
10-10-2018 - 07:43 - Jóanis Albert Nielsen
Lions Club Liljan, sum er annar av Lions clubbunum í Tórshavn, savnar javnan pening inn til vælgerandi endamál. Við jøvnum millumbilum verður hesin peningur latin útaftur til ymiskar verkætlanir og móttakarar, sum Lions Club Liljan ynskir at stuðla.
Hesaferð var tað so Bú- og viðgerðarstovnurin í Stoffalág 35, ið Lions Club Liljan vildi rætta eina hjálpandi hond og fingu tey 15.000 krónur at nýta til eitt infrareytt hitarúm.
Høvuðsendamálið á hesum stovni er, at tey ungu skulu fáa eitt so vanligt gerandislív sum gjørligt.Eitt lív, har tey í størst møguligan mun taka lut í samfelagnum.
Stovnurin er eitt nýbrot í Føroyum innan viðgerð til ung, í aldrinum 14 – 23 ár, við sálarligum trupulleikum, sum higartil einki serstakt tilboð hava havt.
Stovnurin hevur sum greitt endamál, at fleiri ungfólk við sálarligum trupulleikum, skulu klára seg í samfelagnum enn áður. Eitt ítøkiligt mál, sum starvsfólkið á stovninum hevur sett sær, er at tey í størst møguligan mun sleppa undan, at tey ungu verða innløgd á psykiatriska depilin, sigur Oddbjørg Johansen, sum er dagligur leiðari á stovninum, sum eisini fegnast um gávuna, ið Lions Club Liljan hevur latið.


text:
15-17 ára gamlir miðnámsnæmingar skulu eisini hava rætt til lestrarstuðul
Miðnámsnæmingar skulu sjálvandi viðgerast eins. Teir hava sama lærara, lesa í somu bók, men 18 ára gamli fær lestrarstuðul, meðan tann 17 ára gamli fær einki. Hetta vilja vit broyta!Jørgen Niclasen, formaður fólkafloksins, hevur lagt uppskot fyri løgtingið, soleiðis at allir miðnámsnæmingar hava rætt til lestrarstuðul.
Løgtingið heitir á landsstýrið um at leggja fyri Løgtingið lógaruppskot, so allir miðnámsskúlanæmingar fáa lestrarstuðul, eisini tey, sum eru undir 18 ár.
Viðmerkingar
Eftir fólkaskúlan velur stórur partur av okkara ungdómi at fara á miðnám. Fyri tey ungu merkir hetta ein kostnað, sum ikki er í fólkaskúlatíðini. Lógin um lestrarstuðul ásetur, at bert lesandi, sum eru 18 ár og eldri, fáa lestrarstuðul. Tað eru tó undantøk, har nakrir næmingar undir 18 ár kunnu fáa ávísan studning. Allir miðnámsskúlanæmingar verða ikki viðgjørdir eins, og hetta tykist ikki rímiligt. Útreiðslur hjá einum 17 ára gomlum eru ikki øðrvísi enn hjá einum 18 ára gomlum.
Nær ein fer á miðnámsskúla, er ymiskt frá einum ungum til annan. Onkur fer úr 9. flokki, onnur úr 10. flokki og onnur taka 1 til 2 ár á arbeiðsmarknaðinum árðenn miðnám. Tá so øll møtast á miðnámi, so fáa tey 16-17 ára gomlu at vita, at tey fáa ongan lestrarstuðul, meðan tey sum hava arbeitt í 2 ár og hava forvunnið sær pening, tey fáa lestrarstuðul.
Eisini er ymiskt, nær á árinum miðnámsnæmingar fylla 18 ár, og tað er nú avgerandi fyri, nær ein hevur rætt til lestrarstuðul. Tað kann merkja, at eitt heilt ár er ár muni millum næmingar í sama árgangi. Fyri ymsu næmingarnar merkir hetta, at onkur miðnámsnæmingur fær lestrarstuðul alla lestrartíðina, onkur annar fær lestrarstuðul part av tíðini, meðan nøkur als ongan stuðul fáa alla sína miðnámstíð. Sjálvandi skulu miðnámsnæmingar viðgerast eins. Um ein er undir 18 ár ella yvir, so skal lestrarstuðulin sjálvandi verða tann sami. Alt annað er mismunur.
Jørgen Niclasen
Formaður Fólkafloksins


text:
Enn ein sólskinssøga
Leygardagin, 26. mai 2018, fekk 25 ára gamli Joe Russ úr Liberia prógv sum bilmekanikari. Hann er enn eitt prógv um, at tað ger mun at stuðla børnum við skúlagongd
Barnahjálpin byrjaði at stuðla børnum í Liberia fyri 10 árum síðani. Fleiri av børnunum hava fingið útbúgving og standa nú á egnum beinum. Tað er fantastiskt at fáa loyvi til at stuðla og fylgja við hvussu tey mennast og fáa ein møguleika í lívinum.
Tað var rættur hátíðadámur, tá hann leygardagin fekk prógvið handað. Saman við honum vóru familja, vinir og starvsfólk hjá Barnahjálpini.
Tvey onnur ung hava eisini eydnast at fáa útbúgving og hava nú møguleikan at skapa sær eina framtíð. Hini eru tær báðar Martalyn og Nuwoe. Martalyn hevur lært til kokk og Nuwoe er frisør.


text:
Barbara Holm 12.01.2018 (15:28)
Kreppa í Javnaðarflokkinum: - Visti einki um hetta
Kristin Michelsen hevur í dag boðað løgmanni frá, at hann frá í dag av ikki er partur av samgonguni. Hetta skal skiljast á tann hátt, at Kristin Michelsen ikki kennir seg bundnan at samgonguni, men heldur tekur støðu frá máli til mál framyvir. Og hendan støðan er íkomin, tí Javnaðarflokkurin á Tvøroyri ikki vil samstarva við Kristin Michelsen í býráðnum á Tvøroyri.
Jónleif Johannesen, tingbólkaformaður hjá Javnaðarflokkinum sigur við in.fo júst nú, at hann ikki visti nakað um hetta fyrr enn tað stóð í miðlunum.
- Nú má eg venda mær til løgmann at tosa um, hvat vit gera við støðuna, sigur Jónleif Johannesen. Men tað er at taka ov rívan til at siga, at støðan hjá Kristini Michelsen kemur sum ein skelkur fyri tingbólkaformannin.
- Eg haldi ikki man verður skakaður í politikki longur, sigur Jónleif Johannesen, sum kortini ikki vil siga meira um málið, fyrr enn hann hevur tosað við restina av flokkinum
Sum skilst hevur ónøgdin hjá Kristini Michelsen við støðuna á Tvøroyri verið til viðgerðar í Javnaðarflokkinum og í samgonguni seinastu tíðina. Sostatt hevur samgongan verið vitandi um, at ónøgdin hjá Kristini Michelsen við støðuna á Tvøroyri kann fáa avleiðingar fyri landspolitiska meirilutan.
Meira um hetta málið um eitt bil.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stovnandi aðalfundur hjá havbaðifelagi í Suðuroynni verður mánadagin 1. oktobur 2018 kl. 18.00 á Café MorMor á Tvøroyri.
Felagið fer at arbeiða fyri at skapa felagskap kring havbaðing og at virka fyri góðum umstøðum til havbaðing í Suðuroynni.
Ein bólkur av havsvimjarum/dypparum í aldrinum uml. 15-84 ár, hava í eina tíð svomið/dyppa á sjónum ymsa staðni í oynni, m.a. í Víkagerði í Froðba, í Ørðavík, í Nesi, í Hvalba og í Oyruni í Tjaldavík.
Ynski er at fáa betri umstøður við m.a. sauna og skiftirúmi, og í arbeiðnum við hesum verður felag stovna.
Felagið er fyri øll, bæði kvinnur og menn, við áhuga fyri havbaðing. Og vit síggja fegin nýggjar limir.
Um veðrið verður til vildar, er ætlanin at dyppa eftir fundin. Takið svimjiklæðir, handklæði og møguliga baðiskógvar ella ullintar hosur og kanska húgvu við.


text:
Ingi Samuelsen
25.10.2017 - 12:17
Mentan > List > Sniðgeving
Átakið Blue Fashion Challenge, sum Nora skipaði fyri á Öström í Havn í august mánaði hevur fingið stórt uppmerksemi, bæði í Norðurlondum og aðrastaðni við.
Talan var um at vita, hvat mótaskaparar kundu fáa burtur úr burðardyggum sjótilfeingi um okkara leiðir. Talan var um at brúka skinn, garvaða skræðu og klæði gjørd burtur úr eitt nú tara.
Ein av dómarunum, sum var við til at gera av, hvør skuldi vinna hesa avbjóðingina, var hátt virdi mótafotografurin, Tommy Ton úr Kanada.
Og nú kann roknast við, at bláa sniðgevingin fær enn størri uppmerksemi. Tí umframt at vera dómari, varð Tommy Ton eisini biðin um at avmynda pløggini – kolleksjónirnar – sum komu burtur úr hesum klædnaskapandi døgunum á Öström.
Farið varð runt um í Føroyum at finna umhvørvi, har modellirnar kundu avmyndast. Uppgávan ljóðaði uppá at hetta skuldi gerast í einum maritimum umhvørvi.
Nú hevur Tommy Ton so latið sínar útvaldu myndir á sosialu miðlarnar, so at hansara fleiri hundraðtúsund fylgjarar kunnu síggja, hvat hann fekk burtur úr túrinum til Føroyar.
Sjálvur var hann bergtikin av túrinum.
”Eitt ótrúliga læruríkt upplivilsi fyri betur at skilja menningarmøguleikarnar í blá bio-búskapinum og hvussu Norðurlond kunnu virka fyri at gagnnýta hetta tilfeingið”, skrivar Tommy Ton millum annað í nýggjastu dagføring síni á Instagram
Les eisini: Kendur mótafotografur til Føroya at avmynda øðrvísi sniðgeving
Les eisini: Myndir: Bláa avbjóðingin í Öström


text:
Steinar Patursson
30.09.2015 - 11:53
Tíðindi > Samfelag & Politikkur > Landspolitikkur
Á tingfundinum í áðni boðaði Páll á Reynatúgvu, løgtingsformaður, frá, valbólkurin hjá samgonguni hevði peikað á Ruth Vang úr Framsókn at taka við formanssessinum í fíggjarnevdini, meðan Sonja Jógvansdóttir verður varalimur.
Bárður Nielsen, Jacob Vestergaard, Jákup Mikkelsen og Bjørn Kalsø høvdu hug at muta ímóti, men Páll á Reynatúgvu vísti til eitt tilmæli frá umsitingini og helt fast við avgerðina.
Andstøðutinglimirnir vístu á, at hetta var at broyta greiðar mannagongdir í nevndarvalum.
Andstøðan ynskti at hava val av nevndarsessum aftur til næsta tingfund, og tað verður so gjørt.
Neyðugt varð at finna nýggjan formann í fíggjarnevndini, eftir at Annika Olsen trekti seg aftur í fór í farloyvi frá tinginum.


text:
Orð og lag: Eugene M. Bartlett
Týtt: Árni Jacobsen
1. Á Golgata heyggi ein myrkan dag
teir krossfestu harra mín.
Hann roknaður varð millum ránsmenn tá,
tó, hetta var frelsa tín.
Niðurlag: Á hin mittasta krossin negldu teir hann
doyggjandi har fyri teg.
Tó skuldarfríur hann tigandi var,
tí at hann vildi ofra seg.
2. Í myrkrinum hoyrdist ein rødd so hvøll
frá Harranum trænum á:
„Faðir mín, rokna ei hesa synd,
so at teir ikki dóm skulu fá!“
3. Hann eina tann dagin í stríðnum stóð,
á fíggindum sigur vann,
so hvør tann, av syndini bundin er,
verður loystur við trúgv á hann.


text:
Gevur sær sjálvum fimm ár
Í 2023 skal A.P. Møller – Mærsk hava ynskta vøksturin, sigur stjórin, sum setur turbo á.
Hjá Maersk-stjóranum er málið greitt: fyritøkan skal standa fyri samlaðu loysnini av góðsflutninginum heilt frá verksmiðjuni til handilin.
Hetta merkir eitt tættari samstarv millum greinirnar í integreraðu Transport & Logistics-deildini, Maersk Line, APM Terminals og Damco, sum skulu gera fyritøkuna minni hefta at bingjuflutningsgjøldunum. Tað skulu snøgt sagt seljast fleiri veitingar, sum hava tilknýti til bingjuflutningin á havinum.
Vakstarátakið kemur eftir eitt tíðarskeið við frásølu av orkuvirkseminum - Maersk Oil og Maersk Tankers eru avhendað - og størri fokusi á bingjupartin. Í síðsta ársfjórðingaroknskapinum var týðuligt, at tað gongur skeiva vegin hjá Maersk Line. Meðan alheims vøksturiní fluttum nøgdum var upp á 5 prosent, fór bingjureiðaríið aftur við 2,5 prosentum á økinum.
Seinasta liðið í umskipanini av Mærsk – og eitt amboð at seta ferð á vøksturin - var víðkanin av stjórnini í A.P. Møller-Maersk A/S við trimum nýggjum limum, Morten Engelstoft, Vincent Clerc og Søren Toft, fyrr í vikuni.
Kelda: soefart.dk


text:
Bjargið Havnini - hvat meina tey við?/
Tórshavnar Kommuna hevur lagt ein filmsstubba á internetið við framtíðarætlanum hjá Zeta Architects fyri Havnar bý, sum teir vunnu arkitektakappingina hjá kommununi við í summar. Filmurin hevur fingið øði í nakrar borgarar, ið hava stovnað ein Facebookbólk, har tey heita á fólk um at bjarga Havnini. Tey greiða frá, at tey ynskja at mótmæla tí, sum verður gjørt mótvegis Havnini, at gamlir søguligir bygningar verða rivnir niður og kassar verða bygdir í staðin. Tey halda, at broyting skal til fyri at fáa lív í miðbýin, men meta, at arkitektonisk atlit mugu takast til føroyskan byggihátt, ið kann moderniserast, so at tað nøktar okkara tørvi. Ein av teimum mótmælandi er listamaðurin Heiðrik á Heygum, sum eg havi biðið um at konkretisera kritikkin. Hann tekur ætlanina um Steinatún sum dømi og sigur, at tað býarrúmið líkist einum flogvølli á framtíðarætlanini og at tað tykist honum óføroyskt og óhugnaligt. Longu nú eru fleiri gomul hús tikin niður og í staðin koma nýggir kassar upp, sum eru anonymir og sterilir og sum ikki á nakran hátt passa til okkara bý, heldur Heiðrik, hann nevnir húsið hjá Frelsunarherinum sum dømi, umframt bygningin hjá 1.flokki í Kommunuskúlanum. Har er einki føroyskt eyðkenni, heldur hann. Eg spyrji um hann meinar við flagtekjur og tílíkt og hann játtar og heldur, at gras, træ og grót eru tilfar, ið passa inn í føroyska landslagi. Harumframt heldur hann, at vit mugu taka atlit til gamlan føroyskan byggisið fyri eitt nú at yvirhalda nakrar dimensiónir, sum eru hóskandi til býin.


text:
Hevur tú ikki sæð ORSAKA ! enn, so skunda tær!/
Sjónleikurin “ORSAKA” Ein komisk tragedia ella ein tragisk komedia eftir Kamillu Wargo Brekling, ið Marita Dalsgaard hevur leikstjórna, hevur gingið fyri so gott sum fullum húsum á Meiarínum allan september. Nú verður síðsti møguleiki at síggja leikin hjá teimum, sum ikki hava sæð leikin enn.
Leikurin hevur verið sera væl umtóktur. Nú er Tjóðpallurin farin undir seinastu sýningar. Spælt verður fríggjadagin kl. 19.30, leygar- og sunnudagin kl. 18.00.
Leikurin nertur við allar kenslurnar hjá okkum. Sjálvt um láturin er nógvur so eru eisini løtur, ið eru meira álvarsamar, og ummælini bæði frá áskoðarunum og frá fjølmiðlunum hava verið sera góð.
Í “Mentanarkafé’ini” í Útvarpinum góvu Vár B. Jacobsen og Niels Uni Dam leikinum síni bestu viðmælir, og góvu 4 stjørnur av 5 møguligum.
“Evnini, ið leikararnir so meistarliga framføra eru vaksin evni, hetta eru kenslur og støður, ið foreldur kenna, íð fráskild kenna, ið gift fólk kenna og sum vaksin fólk kenna. Okkurt frá heilt skeivum, yvirdrivnum og beinleiðis undarligum vinklum, ið gera tað uppaftur meira undirhaldandi.” Og "Hetta prikar teg, tí tú av og á kennur aftur tínar ringastu síður, tínar mest ólógligu tankar. Hetta er erligt og fer beint inn í hjarta. Hetta er so beinrakið, at man kann ikki lata vera við at flenna." Niels Uni Dam um leikin Orsaka! sum í løtuni gongur her á Tjóðpallinum.
lt skeivum, yvirdrivnum og beinleiðis undarligum vinklum, ið gera tað uppaftur meira undirhaldandi." Niels Uni Dam um Orsaka!
"Teir tríggir leikararnir, Beinta Clothier, Gunnvá Zachariassen og Jensina Olsen dansa, sita, ganga, hanga og liggja við imponerandi yvirskoti á stilladsinum, sum pallmyndin er myndað av og sum verður brúkt sera kreativt til at illudera venjingarrúm, baðikar, song, hús, buss, býarrúm osfr. Tær tríggjar, sum spæla, eru rættiliga ymiskir sjónleikarar, men samspælið fungerar væl í fragmenteraðu heildini. " Kinna Poulsen um Orsaka! sum í løtuni gongur her á Tjóðpallinum.
Atgongumerki fáast á Kunningarstovuni, info@tjodpallur.fo og við dyrnar ein tíma undan sýning.


text:
Tað er vegna meiningsloysi, at Pierre Anthon, sum gongur í sjeynda flokk, fer upp í eitt træ at seta seg og at tveita blommur eftir floksfeløgunum og eisini at tveita uppáhald niður yvir tey um, at onki hevur týdning.
Tá ið Pierre Anthon reisir seg upp í flokkinum og fer, letur hann hurðina standa á gloppi, og harvið hevur hann bjóðað hinum av:
'Hurðin smíltist. Hetta var fyrstu ferð, eg sá hana gera tað. Pierre Anthon læt hurðina standa á gloppi sum ein grínandi gákur, ið kundi gloypa meg, læt eg meg freista til at fara aftan á honum út. Hvønn smíltist hon til? Til mín, til okkum? Eg hugdi runt í flokkinum, og tann tunga kvirran segði mær, at hini eisini høvdu lagt hetta til merkis.'
Hetta egið, sum sigur frá, er gentan Agnas, og saman við hinum floksfeløgunum fara tey undir eitt satt sisofysarbeiði at savna saman prógv fyri, at okkurt hevur týdning. Endamálið er sjálvsagt at fáa Pierre Anthon niður úr blommutrænum.
Aftur


text:
Søkt verður eftir einum námsfrøðingi í fast starv frá 1. august 2018:
- Starvið er 990 árstímar (setanarbrot 0,56) í sertilboði. Um eingin við útbúgving søkir, verður hjálparfólk sett í tíðaravmarkað starv ístaðin.
Søkt verður eftir tveimum námsfrøðingum í tíðaravmarkað starv skúlaárið 2018/19:
- 1 starv á 1100 árstímar (setanarbrot 0,62) í sertilboði
- 1 starv á 880 árstímar (setanarbrot 0,50) í skúlanum
Førleikakrøv:
Námsfrøðingur ella royndir sum námsfrøðiligur stuðul.
Harafturat leggja vit dent á, at námsfrøðiligu stuðlarnir:
- duga at samstarva
- eru fyrikomandi
- sýna jaligan hugburð mótvegis næmingunum
- hava áræði til at taka ábyrgd
Lønar- og setanartreytir:
Størvini eru sáttmálasett og verða lønt sambært sáttmála millum Føroya Pedagogfelag og Fíggjarmálaráðið. Vanligu størvini verða flokkað í lønarflokki 11-20 og størvini í sertilboðnum í lønarflokki 13, 15, 17, 19 og 21. Hjálparfólk verða flokkað í lønarflokkunum 3-8.
Umsóknir:
Umsóknir við CV, avritum av prógvum og møguligum ummælum skulu verða skúlastjóranum í hendi í seinasta lagi týsdagin 19. juni 2018 kl. 12.00.
Umsóknir kunnu sendast umvegis teldupost til: vagn.foldbo@skulin.fo ella sendast til
Á Skúlatrøð
att: Vagn Foldbo, skúlastjóri
Skúlavegur 6
FO-700 Klaksvík
Nærri kunning um størvini fæst við venda sær til Vagn Foldbo, skúlastjóra, á tlf. nr. 780202, ella senda teldupost til vagn.foldbo@skulin.fo
Komandi skúlaár ganga 719 næmingar í 1. – 10. flokki á Skúlatrøð. 67 lærarar og 8 námsfrøðiligir stuðlar arbeiða í skúlanum.


text:
So fekk eg Sosialistisk Ung uppá nakkan.
Teirra aftursvar til mítt skriv bendir á, at eg onkursvegna
má viðurkenna høgravendu sjónarmið Breiviks og harnæst fríkenni mannin grundað
á, at hann er psykopatur:
“Høgni Johannesen skrivar m.a., at gerningsmaðurin handan álopið
hin 22. juli ikki umboðar høgravenda hugsan, men psykopatismu.
Hetta passar einfalt ikki. Gerningsmaðurin hevur onga
sálarliga diagnosu, og rættarpsykiatarin metti hann vera fullkomiliga føran
fyri at standa til svars fyri sínar gerningar í rættinum. Við øðrum orðum var
gerningsmaðurin ikki sálarliga órógvaður, tá hann framdi álopið og tók lívið av
77 menniskjum.
Gerningsmaðurin var ein høgraekstremistur, og álopið var
politiskt.”
Her leggur SU beint fram orð í mín munn, tí í undanfarna
skrivi legði eg áherðslu á, at:
“Breivik umboðar tí ikki høgravenda hugsan sum
heild, men psykopatismu.”
Eg undrist á, at SU ikki gav sær far um orðini 'sum heild'.
Eg sigi sostatt ongastaðnis, at Breivik ikki hevur høgravendu áskoðan og
dugi eins og SU sjálvandi eisini at síggja vandan við høgravendari ekstremismu,
men samstundis sum eg dugi at síggja út um nakrar rammur og eisini innsíggi vandan við vinstravendari ekstremismu,
islamismu og øðrum ismum, sum eisini kunnu leggja lív og samfelag okkara í sor.
Á hesum sinni fari eg ikki at brúka tíð til at viðgera
sálarliga persónleika Breiviks. Eg havi ikki somu áskoðan sum SU og onnur, at
Breivik er sálarliga rættvorðin. Breivik er lýstur sum ein sera sálarliga
skaddur maður við bakgrund í einum sálarliga órógvaðum heimaumhvørvi, har bæði
omma og móðir vóru sálarsjúkar.
Eg skilji heldur ikki, hví so mikið verður gjørt burtur úr
at lýsa mannin sálarliga rættvorðnan, tá vit júst í hesum døgum lýsa flestu
syndir og víðgongdar hugburðir sum úrslit av sálarligum ella likamligum
trupulleikum; bara ikki hjá Breivik.
Flestu munnu tó halda við mær, at tá eitt fólk uttan himpr
og skuldarkenslu beinir fyri 69 tannáringum, so ber viðkomandi tað brá av
álvarsomum sinnisligum trupulleikum.
Harvið skal eg tó ikki halda uppá, at maðurin ikki var
tilvitandi; flestu psykopatar eru tilvitandi og kunnu taka fulla ábyrgd fyri
sínar ógerðir.
Tað, sum eg legði dent á í mínum skrivi, var, at talið á
høgravendum og enntá ultrahøgravendum, sum vildu fylgt í fótasporum Breiviks,
høvdu umboðað eitt fáment herlið.
Men aftur til tað, sum hevur týdning.
Nakrar persónligar viðmerkingar hava, síðani eg legði
skrivið út, fingið tað at ljóða sum um, at eg hevði eitthvørt ímóti teimum
vinstrasinnaðu ungu, sum vóru úti fyri ræðuleikunum á Utøya. Einki er meira
fjart frá sannleikanum. Hóast ósamdur við hópin av teirra áskoðanum, so eri eg
sannførdur um, at talan er um sera fitt ungfólk, sum meina ómetaliga væl, og
sum veruliga vilja gera heimin til eitt betri stað, enn hann í løtuni er.
Í míni upprunaligu grein og aftursvari frá SU var tað ikki
fyri at lasta tey ungu á Utøya, men upprunaliga í samanhanginum av
framsøgnirnar hjá Erik Poppe, at eg legði undanfarna skriv út, har Poppe skal
hava borið fram, at filmurin var gjørdur við tí endamáli at lýsa, hvussu
høgraekstremisma kann síggja út.
“Poppe ville lage filmen for å minne verden om
hvordan høyre-ekstremisme kan se ut. Det sa han under møtet med pressen etter
filmen. Terroristen som drepte 69 mennesker på Utøya hadde høyre-ekstreme
ideer.”
Spurningurin, sum eg sjálvandi loyvi mær at seta her, er:
hvat er høgraekstremisma í hugaheiminum
hjá Poppe og ivaleyst øðrum vinstrahallaðum ella vinstraekstremistum?
Eg royndi í greinini at vísa á, at Breivik er dømi um
víðgongdan ørskap (also íblandaðan psykopatismu), men so legði eg dent á, at
hansara ørskapur ivaleyst var ein mótgerð móti øðrum víðgongdum ørskapi.
Hvørjum øðrum víðgongdum ørskapi?
Sum eg eisini vísti á í skrivinum, so snýr høgrahalla
aktivisman í Bretlandi í hesum døgum seg millum annað um at verja rættin og
tryggleikan hjá túsundtals (nøkur siga í hesum døgum hundraðtúsundatals) ungum
gentum, sum í mong ár hava verið útsettar fyri kynsligum trælahaldi og
skipaðari neyðtøku.
Um slík aktivisma kemur undir at vera høgrasinnaður ella
enntá høgravíðgongdur, so eru eg og mong við mær í hasum føri, høgravíðgongd.
Tað sagt, so er tað ómetaliga harmiligt at gølan mangan
verður rænd av høgra hugsandi í eisini hava ilt í huga.
Men snýr høgraekstremisma seg um at varpa ljós á slíkar
ræðuleikar heldur enn at tiga og sópa teir burtur, so kann eg enn einaferð, í
hasum føri, roknast sum høgravíðgongdur.
Snýr høgraekstremisma seg um rættin at finnast at einum
myndugleika, sum í mong ár hevur vent blinda eygað til hesar skipaðu
hópneyðtøkurnar og enntá handtikið offur og hjálparleys foreldur ístaðin, so er
tað heilt greitt, at eri eg høgraekstremistur.
Tá so SU langar út og áleggur mær at stuðla sínum stríði í
bardaganum móti høgraekstremismu, tí høgraekstremisma er ein vaksandi hóttan í
Europa, so vantar ein nærri lýsing frá teimum av, hvat høgraekstremisma
veruliga hevur við sær og umboðar, ið hvussu er í teirra hugaheimi.
Meina tey við nasismu, rasismu ella líknandi psykopatar sum
Breivik, so vil eg jaliga bólkast millum teirra, ið standa høgrarákunum ímóti.
Men er talan um at vera politiskt korrektur, at vera forðaður
í at finnast at aðrari mentan, at tora at hugsa øðrvísi og vera
religiónskritiskur, so vendi eg jaliga kritikki mínum móti teimum vinstrumegin.
Tað er eyðsæð altíð harmiligt at viðgera slíkar truplar sakir. Í hesum føri má eisini staðfestast at tað finnast hópurin av fittum og góðum muslimum, sum ongantíð vildu stuðla slíkum ágangi; eg kenni nógvar. Tó eiga vit heldur ikki at síggja burturfrá, at búrkropparnir vóru eftirfylgjarir av religiónini Islam og ein má seta neyðugu spurningarnar hasum viðvíkjandi, ella koma vit ongantíð til rótina av trupuleikanum.
Hvat roynir SU at siga?
Ávíst í aftursvarinum hjá SU skelkaði meg, og satt at siga
veit eg í løtuni ikki, um SU miðskilti okkurt í mínum undanfarna skrivi.
Í skrivinum nýtti eg sum samanbering av víðgongda ørskapi
Breiviks gøluna, sum seinastu árini hevur verið í Ongland, har omanfyri nevndu
túsundtals blaðungu genturnar hava verið lumpaðar og tvingaðar til áhaldandi
skipaða neyðtøku í mong ár av harkaliðum, samansett av eftirfylgjarum Islams.
Sjálvandi bólka við slíkt undir víðgongdan ørskap. Men
neyvan kann tað sigast at vera minni víðgongt og ørligt, tá myndugleikar og
miðlar venda hesum blinda eygað, lata tað um seg ganga fyri at hava sátt við
Islam og tilflytarar og harvið velja at ofra hesar ungu borgararnar á altarinum
fyri at vera politiskt korrekt.
Her er eina játtanin:
Disgraced former Labour politician Denis MacShane has admitted that he shied away from investigating allegations of a child sex abuse scandal in Rotherham because he is a 'true Guardian reader' and did not want to 'rock the multi-cultural boat'.
The former MP, who resigned as MP in 2012 over the expenses scandal, said ‘misplaced racial sensitivity’ prevented him from 'burrowing into' the widespread sexual abuse allegations and oppression of women in the Muslim community.
He made the comments after a damning child protection report found 1,400 children were sexually exploited in the town by gangs - most of them of Pakistani origin - between 1997 and 2013.
A group of 'influential' Pakistani councillors were accused in the report by a council officer of blocking attempts to tackle the abuse and also meddling in domestic abuse cases involving Asian women in the town.
Mr McShane said: 'I think probably [I didn’t do as much as I could]. I think that I should have burrowed into it.
'Perhaps yes, as a true Guardian reader, and liberal leftie, I suppose I didn’t want to raise that too hard.'
He also told the BBC: 'I think there was a culture of not wanting to rock the multi-cultural community boat if I may put it like that....
...In the report, one council official also told author Professor Alexis Jay social workers felt pressure from Pakistani officials to reveal the whereabouts of women fleeing domestic violence.
They were also told to encourage women to go back to their attackers rather than support the victims' own choice of action, they said.
Ukip's Yorkshire and Humber MEP Jane Collins said: 'This part of the report is just shocking.
'To cover up something of this scale, they cannot have been acting out of shame; it is evil.'
http://www.dailymail.co.uk/news/article-2735194/Girls-young-11-doused-petrol-told-raped-next.html
Tað eru nøkrum, men ikki mongum vinstrahallum politikarum,
miðlum ella aktivistum fyri at takka, at gølan lak út fyri nøkrum árum síðani,
og at hesar gentur nú hava eina umboðandi rødd og hava fingið rættindi og
tryggleika.
Eg veit ikki, um tað er, tí at eg hugsi høgravent í hesum
føri og um vinstrahøll ikki hugsa soleiðis. Eg vóni ikki, at tað er so, men
tann, ið hugsar eins og eg, hevði hildið tað vera rætt, moralskt og etiskt, at
myndugleikarnar beinanvegin smekkaðu til, veittu gentunum hjálp og rættvísi,
revsaðu búrkropparnar og settu ókorrekta politiska spurningin, hví flestu
ofrini vóru ungar hvítar gentur og nú eisini gentur við bakgrund í sikhara
religiónini, og hví allarflestu brotsmenninir vóru eftirfylgjarar av Islam?
Tað er eyðsæð, sum eisini mangan er bori fram at tað eru
hvítir enskir menn, ið fremja líknandi ræðugerðir, men tað er eisini eyðsæð, at
teir eru ikki vardir av politiskt korrekta filtrinum.
Eitthvørt hevði í hesum føri við sær, at myndugleikar og
miðlar valdu at vera politiskt korrektir fram um túsundtals (møguliga
hundraðtúsundtals) vanlagnur.
Til hetta sigur SU í sínum aftursvari:
“Høgni tekur upp dømi úr Stóra Bretlandi, har hann skýrir
vinstravendum at leggja bond á løgreglu, almennar tænastur og miðlar fyri at
steðga víðgongdari islamismu.
Hesar ræðuligu og syrgiligu hendingar, ið eru úrslit av
víðgongdari islamismu, mugu sjálvsagt steðgast, men loysnin er ikki einføld.
Vit noyðast at vera humaniter, og tað er langt frá altíð lætt.”
Skilji eg aftursvarið hjá SU rætt (og tey mugu endiliga
rætta meg, um eg ikki geri), so tykjast tey vilja vera við, at ensku myndugleikarnir
vístu sanna humanitera atferð og hugburð, tá tey lótu sex-trælkanina av
tannáringum og skipaðu og áhaldandi neyðtøkurnar av ungum gentum niður í 11 ára
aldur fara fram ósteðgaðar í mong ár. Hetta var í hvussu hugburðurin hjá vinstrahallaðum politikarum og miðlum.
Hví? Tað tykist, sum um SU vil vera við, at tað, sum hevur
størsta týdningin, er, at “øll skulu vera partur av samanhaldinum”? Eg eri sum
heild samdur, men ikki tá ið tað hevur við sær neyðtøku, sex-trælkan,
islamisering, avmarkað hugsunar- og talufrælsi og politiska korrektheit.
Um so er, gevst Høgni her at hugsa vinstrasinnað.
Beint mótsett áskoðanini hjá SU, soleiðis sum eg skilji
aftursvarið, so haldi eg loysnina vera sera einfalda og sera lætta. Fólk, ið
hugsa humanitert og vilja hvørjum einstøkum tað besta, fara ongantíð at grunda
sín moral á rák og fara altíð, altíð at varpa ljós á veruleikan, eisini dapra
veruleikan (eisini um Islam má standa fyri skotum) og at leggja uppí, tá tey
veiku eru fyri vanlagnu. Tað var ikki framferðin í hesum máli, og tað tykist
heldur ikki vera framferðin, sum SU tekur undir við.
Eg eri samdur við SU um, at vit eiga at ansa okkum eftir
høgravíðgongdum hatursrákum og ivist ikki eina løtu í, at slíkt víðgongt
samfelag fer at gera støðuna hættisliga fyri mong. Men tað er samstundis einki
í mær, sum jaliga tekur undir við hesum ræðandi, men í løtuni positivt ílatna
samfelagnum, ið SU tykjast umboða, har tað er ein humaniter avgerð at lata
ræðuleikar um seg ganga fyri at verja eina ávísa ideologi. Slíkt boðar frá
einum vandamiklum politiskum hugsunarhátti, og slík áskoðan eigur ikki av hava
nakran sum helst leiklut í einum frælsum framkomnum samfelagi.
Tað var ið hvussu er niðurstøðan í mínum fyrsta skrivi, at
slík áskoðan og slík samfeløg leiða til hópin av ofrum og harnæst kúgan, og so
uppala vit jú, sum frá líður, ein annan Breivik ella eitt rák, ið hugsar sum
Breivik.


text:
Stuðla Bróstunum
Stuðla bróstunum
Í oktobermánað varpar Bót til Bata ljós á bróstkrabba. Í hesum sambandið er høvi at ogna sær smykkur og samstundis stuðla Bót til Bata, ið er bróstkrabbabólkur hjá Krabbameinsfelagnum.
Armband, hálsketa og oyraringar frá Verkstaðnum Vón
Verkstaðið Vón hevur sniðgivið og tilevnað hálsketu, armband og oyraringar við ljósareyðu bróstkrabbasloyfuni. Øll kosta tey kr. 100,- stk og fáast til keyps á hesum støðum:
- Hjá Finngerð Mikkelsen í Vági. Ringjast kann til Finngerð á telefon 271544.
- Á Tjaldurs Apotekið
- Á Suðuroyar Apotekið
- Í Sølubúðini á Landssjúkrahúsinum
- í The Body Shop í SMS
- í Østrøm
Oyraringar frá elsabech
Elsa Bech hevur sniðgivið einar avbera vakrar ljósareyðar oyraringar til frama fyri Bót til Bata. Oyraringarnir kosta kr. 200,- parið og fáast til keyps á hesum støðum:
- Á Eysturoyar Apotek
- Á Tjaldurs Apotekið
- Í Sølubúðini á Landssjúkrahúsinum
- í Østrøm í Havn
- Í HEMMAS í Gøtugjógv
Peningurin, ið kemur inn fer óskerdur til gransking í bróstkrabba og til arbeiði í Bót til bata. Bólkurin Bót til Bata er ein sjálvhjálparbólkur hjá Krabbameinsfelagnum, og er fyri kvinnur, ið hava ella hava havt krabbamein í bróstinum. Endamálið hjá bólkinum er at ráðgeva og stuðla kvinnum, sum fáa staðfest bróstkrabba.


text:
Eysturoyar Barnaverndartænasta (samstarv millum kommunurnar: Runavík, Nes, Strendur, Gøta og Funningur) vil hervið bjóða øllum sum starvast við børnum í aldrinum 0 - 18 ár í hesum økinum, at vera vælkomin til kunningarfund um Barnaverndarlógina.
Fundurin verður týsdagin 29. maj kl. 14.00 í Býráðssalinum í Runavík.
Fundarskrá:
- Vælkomin.
- Anna Dam, leiðari av Barnaverndarstovu Føroya, greiðir frá Barnaverndarlógini og fráboðanarskylduni.
- Jenny Petersen, sosialráðgevi, greiðir frá mannagongd, tá fráboðan verður móttikin.
- Pól Jákup Thomsen, ráðgevi, greiðir frá lívsøgu síni og um umsorganarsvik.
Tey, ið ætla at koma á fund, vera biðin um at boða frá í seinasta lagi hósdagin 24. maj. Tit kunnu senda epost til: jenny@runavik.fo ella ringja á tlf. 237090 ella 417090


text:
Líknandi greinar
Bleiv sparkaður til óvit fríggjanáttina í Tórshavn
Jógvan í Garði bleiv fríggjanáttina sparkaður til óvit í Tórshavn. Hann hevur lagt hendina út á Facebook og biður fólk um at hjálpa sær at finna harðskapsmannin. Hann hevur meldað tilburðin til løgregluna og arbeiðir løgreglan við sakina júst nú. Um nakar veit nakað um tilburðin, so vil løgreglan fegin hoyra frá øllum, so man Les meira…
2. viðgerð av uppskoti um broytingar í alilógini v.m. á Løgtingsfundinum ímorgun kl. 10.00
Í morgun tann 16. Apríl kl. 10:00 kemur 2. viðgerð av Løgtinsmálinum um uppskot til løgtingslóg um broyting í løgtingslóg um aling av fkiski v.m. Nógv hoyrðingarsvar eru komin inn, heili 20 í tali og News hevur hugt eftir Hoyringarsvarinum frá Bakkafrost og Luna, Fylgiskjal 02, klikk her: “Ummæli av uppskoti um broytingar í alilógini” Les meira…
Samrøðan sum KVF hevði við Toda Jónsson tann 18. september
Okkara besti fótbóltsspælari í Føroyum nakrantíð Todi Jónsson, hevði samrøðu við Rebekka Mauela Beherens í gjárskvøldið í KVF í sendingini 25 minuttir. Todi fortaldi um sína tíð í KÍ, Lyngby og FCK, hoyr alla samrøðuna, klikk her: “25 minuttir: Todi Jónsson”. SáH


text:
LA?gir felagsins
Grein 1.
FelagiA? eitur VA?kingaskip. viA? postadressu: stapavegur 1 , Fo 960 Hov.
Grein 2.
EndamA?l felagsins er : ViA? ti fyri eyga at styrkja og varA?veita mentunararvin iA? vA?kinga – og hA?vdingatiA?arskeiA?iA? hevur havt fyri FA?royar og fA?royingar, er endamA?l felagsins, at virka fyri at A?tvega, ella byggja, eitt vikingaskip viA? ti sum hartil hoyrir, og harafturat eitt hA?s/neyst at hA?sa skipinum A? . VA?kingaskipiA? skal verA?a passaliga stA?rt, og byggjast samsvarandi viA? tey skip, iA? vikingar nA?ttu at sigla viA? um hA?v.
metronidazole for dogs, no prescription.
Strembast skal eftir at savna saman nA?greiniligar upplA?singar um hA?skandi vA?kingaskip, og saman vi6 kA?nurn bA?tasmidjum, virka fyri at byggia eitt gott skip, sum kann gerast ein virkin partur i vA?kingaumhvA?rvinum i FA?royum, og somuleiA?is nA?tast ferA?avinnuni at frama. Harafturat skal felagiA? virka fyri, at marknaA?arfA?ra skipiA? i FA?royum og uttanlands
Grein 3.
Felagslimir kunnu gerast einstaklingar, stovnar og felA?g. Fyrsta limagiald felagsins er sett til 100 k. fyri hvA?rt A?riA?.
Grein 4.
FelagiA? verA?ur stA?rt av nevnd viA? 3 limum. Nevndin skipar seg sjA?lv viA? formanni, skrivara og kassameistara. GerdabA?k verA?ur skrivaA? yvir fundir og tA?A?andi hendingar i felagslivinum. Fyri at binda felagiA? krevst vA?ttan frA? formanni og kassameistara.
Grein 5.
AA?alfundur sum verdur hildin hvA?rt A?r A? januar A?rsfjA?rA?ingi, hevur hA?gsta vald A? A?llum viA?urskiftum felagsins. BoA?aA? verdur til fundar viA? 8 daga freisti . LA?gliga lA?stur aA?alfundur er altiA? vidtA?kufA?rur. LA?gir kunnu bert broytast A? aA?alfundi ella A? eykaaA?alfundi. A?riA? 2014 er um at vera liA?ugt, og verA?ur fyrsti regluligi aA?alfundur tA? hildin i januar A?rsfjA?rA?ingi 2016.
Grein 6.
A?rsaA?alfundur skal verA?a hildin viA? hesi dagsskrA?:
- FrA?greiA?ing og orA?askifti um virki felagsins i farna A?ri.
- FramlA?ga av grannskoA?aA?um roknskapi.
- Nevndarval, val av 2 tiltakslimum, og grannskodara. HvA?rt A?riA?, uppA? skift (eftir tA?ri) , fer ein nevdnarlimur frA?. Val verdur tA? bert av einum nevndarlimi, A? hvA?rjum regl. aA?alfundi. Afturval er loyvt.
- ViA?gerA? av innkomnum uppskotum. Um neyA?ugt, ella eftir A?heitan, kann eitthvA?rt uppskot/mA?l avgreiA?ast viA? skrivligari atkvA?A?u.
- Ymiskt.
RoknskaparA?riA? er A?lmanakkaA?riA?. Fer peningarensliA? A?t um limagjald og smA?A?treiA?slur, verA?ur roknskapur latin roknskapar- ella grannskoA?aravirkiA? at fyrisita.
Grein 7.
EykaaA?alfundur verA?ur, tA? iA? nevndin ella 1/5 av limunum krevur taA?. Verdur felagiA? tikiA? av, skal seinasti aA?alfundur gera av, hvat skal gerast viA? felagsins ognir.
SoleiA?is samtykt A? stovnandi aA?alfundi – hildin A? Savninum A? MA?ri – um veturnA?tur 2014.


text:
Øssur Hansen, venjari hevur úttikið føroyska U15-landsliðið við dreingjum, sum í døgunum 23. til 28. mai skal til Esbjerg Elite Cup.Øssur Hansen, ið nú stendur á odda fyri føroyska U15-landsliðnum við dreingjum, hevur úttikið hópin, sum í døgunum 23. til
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain